‘Sedekah’, namun undang-undang tetap anggap rasuah – Azam Baki

CYBERJAYA: Menyiasat apa sahaja bentuk kes rasuah berdasarkan peruntukan undang-undang dan tidak tertakluk kepada pemahaman peribadi adalah keutamaan Suruhanjaya Pencegahan Rasuah Malaysia (SPRM).

Ketua Pesuruhjaya SPRM, Tan Sri Azam Baki menegaskan rasuah tetap rasuah walau bagaimanapun seseorang itu menggambarkannya kerana maksud pembelian undi itu jelas tertakrif dalam undang-undang.

“Seksyen 10(a) Akta Kesalahan Pilihan Raya 1954 adalah sangat jelas dan apa jua istilah awam digunakan mempertahankan hujah adalah tafsiran peribadi semata-mata.

“Sama ada ia ‘sedekah’ atau ‘sumbangan’, undang-undang menganggapnya sebagai rasuah yang dibayar kepada pengundi, tidak kira sama ada pengundi memintanya atau tidak,” katanya, lapor The Star.

Beliau berkata demikian ketika mengulas kenyataan Presiden Pas, Tan Sri Abdul Hadi Awang yang mempertahankan pemberian wang tunai yang didakwa dibuat partinya dengan mendakwanya sebagai sedekah dan tidak melanggar peraturan pilihan raya.

Untuk rekod, isu tersebut mula dibangkitkan selepas UMNO Terengganu memfailkan petisyen untuk membatalkan keputusan Pilihan Raya Umum ke-15 (PRU15) baru-baru ini bagi kawasan Parlimen Kuala Terengganu, Marang, dan Kemaman pada 3 Januari lalu.

Mengulas lanjut, Azam menjelaskan bahawa Seksyen 10 (a) mentakrifkan secara terperinci perbuatan rasuah sebelum, semasa dan selepas pilihan raya yang dilakukan secara langsung atau tidak langsung oleh calon sendiri atau oleh wakil bagi pihaknya.

Author

Faridah Amiratul

View all posts

View all posts


PN umum calon PRK Parlimen Pulai, DUN Simpang Jeram

TIMBALAN Ketua Parti Pribumi Bersatu Malaysia (Bersatu), Zulkifli Jaafar diumumkan sebagai calon Perikatan Nasional (PN) bagi Pilihan Raya Kecil (PRK) Parlimen Pulai pada 9 September depan.

Lapor Sinar Harian, pakar bedah endovaskular, Dr Mohd Mazri Yahya pula diumumkan sebagai calon PN bagi kerusi Dewan Undangan Negeri (DUN) Simpang Jeram.

Pengumuman itu dilakukan Pengerusi PN, Tan Sri Muhyiddin Yassin yang juga Presiden Bersatu di Bilik Gerakan Utama (BGU) PN Pulai, Kempas Baru, Johor Bahru, Johor pada Rabu.

Hadir sama, Presiden Parti Gerakan Rakyat (Gerakan), Datuk Dr Dominic Lau, Ketua Penerangan PN, Datuk Seri Azmin Ali serta Pesuruhjaya PAS Johor, Abdullah Hussin.

Kerusi Parlimen Pulai dan DUN Simpang Jeram dikosongkan berikutan kematian penyandangnya, Datuk Seri Salahuddin Ayub pada 23 Julai lepas.

Salahuddin, 61, yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah di Alor Setar, Kedah pada pukul 9.23 malam setelah ditidurkan selepas menjalani pembedahan akibat pendarahan otak.

Author

Fazleen Safina Abd Jamil

View all posts

View all posts


PRU15: Pertimbang pelbagai faktor isu rakyat, negara sebelum buar Parlimen – PM

PUTRAJAYA: Sama ada Pilihan Raya Umum ke-15 (PRU15) diadakan pada tahun ini atau tahun depan, Perdana Menteri Datuk Seri Ismail Sabri Yaakob berkata ia memerlukan banyak pertimbangan sebelum keputusan untuk membubarkan Parlimen dibuat.

Beliau berkata keutamaan kerajaan sekarang ialah menyelesaikan pelbagai isu rakyat dan negara termasuk isu projek Kapal Tempur Pesisir (LCS) yang belum diketahui kesannya serta cabaran kelembapan ekonomi dunia yang diramal berlaku tahun depan.

Perdana Menteri berpandangan bahawa PRU15 boleh diadakan sekiranya kedua-dua faktor isu dan ekonomi dapat diseimbangkan.

“… kita takut tentang ketidaktentuan ekonomi tahun depan (dan) kalau kita tunggu lagi susah, mungkin tahun ini.

“Tetapi kalau kita kata tahun ini, isu-isu terlampau banyak berlaku sekarang dan banyak perkara yang perlu diselesaikan. Sebab itulah agak sukar untuk membuat penentuan,” katanya pada temu bual Inspirasi Setahun Keluarga Malaysia bersama Perdana Menteri di Seri Perdana.

Hari ini  genap setahun Ismail Sabri  menerajui kerajaan Keluarga Malaysia. Beliau mengambil alih jawatan nombor satu negara selepas Tan Sri Muhyiddin Yassin mengumumkan peletakan jawatan sebagai Perdana Menteri kelapan susulan kehilangan sokongan majoriti Ahli Dewan Rakyat.

Diajukan soalan yang banyak berkisar tentang pilihan raya dan politik, Naib Presiden UMNO itu akur bahawa mandat perlu dipulangkan semula kepada rakyat untuk memilih kerajaan baharu.

“Ya, rakyat perlu diberi peluang untuk memilih kerajaan baharu, sebab dah berubah tiga (kali) kerajaan. Ada yang mengiktiraf, ada yang tak mengiktiraf, lebih baik pulangkan balik mandat ini kepada rakyat. Tetapi isu pun banyak yang saya kata perlu diselesaikan… dari segi ekonomi, pendapatan, pekerjaan.

“Walaupun antara Januari sampai sekarang kita dah menyediakan 400,000 pekerjaan kepada rakyat kita, tetapi seperti saya kata, dari segi upah (gaji minimum) RM1,500 itu sesuai ke tak sesuai, mungkin perlu ditingkatkan lagi. Setengah-setengah tu kata tak mencukupi… jadi banyak isu yang perlu diselesaikan,” kata beliau dalam nada berterus-terang menzahirkan keprihatinannya terhadap isu dan hal kebajikan rakyat.

Mandat lima tahun kerajaan semasa akan tamat pada Julai 2023 dan PRU15 mesti diadakan dalam tempoh 60 hari pembubaran Parlimen.

Ismail Sabri merupakan Perdana Menteri ketiga yang dilantik dalam tempoh tiga tahun sejak PRU14 pada 9 Mei 2018, selepas Tun Dr Mahathir Mohamad menjadi Perdana Menteri kerajaan Pakatan Harapan selama 22 bulan dan tumbang pada Februari 2020.

Muhyiddin, yang menerajui Perikatan Nasional (PN), mengambil alih kepimpinan kerajaan sehingga Ogos 2021.

Meskipun dilanda pandemik COVID-19, Malaysia  menyaksikan empat pilihan raya negeri diadakan iaitu Sabah, Melaka, Sarawak dan Johor. Barisan Nasional (BN) berjaya menawan semula Melaka dan Johor, selain membentuk kerajaan di Sabah bersama Gabungan Rakyat Sabah.

Ismail Sabri, yang juga Ahli Parlimen Bera, berkata kejayaan ditempa BN pada pilihan raya negeri Melaka dan Johor tidak boleh dijadikan sebagai penanda aras kepada kejayaan gabungan parti itu pada PRU15.

BN merekodkan prestasi cemerlang pada PRN Melaka yang diadakan pada November tahun lepas dan PRN Johor, Mac lepas, dengan masing-masing merekodkan majoriti lebih dua pertiga.

Bagi PRN Johor, beliau berkata kemenangan BN mungkin disebabkan jumlah pengundi yang keluar mengundi kurang, dan keadaan itu katanya amat berbeza ketika pilihan raya umum.

“Kalau kita buat GE (Pilihan Raya Umum), dia (pengundi) kata aku kena pergi juga mengundi maka kita pun tak tahu. (Pilihan Raya) Negeri mungkin bagi sesetengah orang tak mustahak untuk menentukan negeri ini menang atau tidak.

“Tapi (di peringkat) persekutuan, amat berbeza walaupun tengah COVID pun mereka akan keluar mengundi hanya untuk pastikan parti dia menang untuk membentuk kerajaan. Saya berpendapat tak boleh dijadikan sebagai sandaran. Sebab itu saya beritahu kemenangan di Melaka, kemenangan di Johor tak boleh jadi penanda aras untuk kita melihat kepada sokongan kepada kita (BN),” katanya.

Mengenai saranan Top Five UMNO mahukan PRU15 diadakan tahun ini, Perdana Menteri berkata kesemua pemimpin berkenaan termasuk beliau boleh mengemukakan apa sahaja pandangan, namun keputusan akhir untuk membubarkan Parlimen adalah kuasa Yang di-Pertuan Agong.

“Top Five boleh bincang apa saja… kalau saya bawa ke Kabinet, Kabinet setuju untuk pilihan raya, bila tarikh sekian untuk saya bubarkan, saya bawa kepada (Yang di-Pertuan) Agong, (Yang di-Pertuan) Agong tak setuju… tak jadi,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Berbeza dengan sebelum ini, Ismail Sabri berkata keputusan pembubaran Parlimen perlu dibincangkannya di peringkat Kabinet memandangkan BN bukan lagi gabungan yang membentuk kerajaan secara bersendirian.

Kerajaan Persekutuan pimpinan Ismail Sabri, yang dibentuk pada Ogos 2021, adalah kerajaan campuran BN, PN, Gabungan Parti Sarawak. – BERNAMA


Ranking BWF: Aaron-Wooi Yik duduki tempat keempat

KUALA LUMPUR: Beregu lelaki nombor satu negara, Aaron Chia-Soh Wooi Yik naik satu anak tangga ke kedudukan keempat dalam ranking terbaharu Persekutuan Badminton Dunia (BWF) hari ini selepas merangkul gelaran juara dunia di Jepun, Ogos lepas.

Pemenang pingat gangsa Sukan Olimpik Tokyo 2020 itu yang mengumpul 90,328 mata, mengatasi juara dunia tiga kali Mohammad Ahsan-Hendra Setiawan dari Indonesia, yang berada di kedudukan kelima dengan 89,465 mata.

Dua lagi pasangan Malaysia iaitu Ong Yew Sin-Teo Ee Yi dan Goh Sze Fei-Nur Izzuddin Rumsani masing-masing kekal di tempat kesembilan dan ke-10 manakala beregu Jepun, Takuro Hoki-Yugo Kobayashi kekal di tangga teratas dengan 102,050 mata.

Yew Sin-Ee Yi mengumpul 72,490 mata manakala Sze Fei-Nur Izzuddin mengumpul 69,375 mata.

Sementara itu, naib juara Terbuka Vietnam 2022, Goh Jin Wei muncul perseorangan wanita terbaik negara selepas melonjak enam anak tangga ke tangga ke-44 dengan mengumpul 34,601 mata untuk memintas juara Sukan SEA 2019, S. Kisona, yang menduduki tempat ke-46 dengan 33,749 mata.

Bagi perseorangan lelaki, pemain profesional Malaysia Lee Zii Jia kekal di tempat ketiga dengan 91,578 mata, di belakang pemain Denmark, Viktor Axelsen (122,606 mata) dan Anders Antonsen (92,700 mata). – BERNAMA


Individu berpakaian mencolok mata, penganjur KFW22 dipanggil

ALOR SETAR: Tindakan individu berpakaian mencolok mata pada acara Minggu Fesyen Kedah 2022 (KFW22) yang berlangsung di sebuah pusat beli-belah di sini baru-baru ini dipercayai tindakan peribadi yang dilakukan setelah acara pertunjukan fesyen itu tamat.

Pengerusi Jawatankuasa Kesihatan dan Kerajaan Tempatan Negeri Datuk Dr Mohd Hayati Othman berkata penganjur acara iaitu Aman Central serta pihak Majlis Bandaraya Alor Setar (MBAS) dan Pejabat Daerah Kota Setar telah dipanggil bagi mendapatkan maklumat lanjut.

Beliau berkata hasil pertemuan itu, difahamkan individu berkenaan bukan peserta yang dijemput untuk memperagakan pakaian dalam KFW22.

“Difahamkan juga identiti individu berkenaan adalah seorang mak nyah yang berlakon seperti seorang model dengan menggayakan pakaian yang tidak sesuai, mengambil gambar serta video dan memuat naik di dalam media sosial,” katanya dalam satu kenyataan hari ini.

Semalam, tular gambar memaparkan seorang wanita memakai pakaian mencolok mata di KFW22 sehingga menimbulkan kemarahan dan tanda tanya bagaimana perkara itu boleh berlaku.

Sehubungan itu, Dr Mohd Hayati berkata pihak kerajaan negeri akan mengambil tindakan sewajarnya berdasarkan peruntukan dan undang-undang yang sedia ada.

“Kerajaan negeri juga berhasrat mengkaji bagi memperkemaskan peraturan-peraturan kecil yang berkaitan hiburan dan pertunjukan supaya lebih menepati adat budaya serta tatasusila negeri Kedah,” katanya.

Sementara itu, Aman Central dalam kenyataannya hari ini memohon maaf atas kejadian itu dan memaklumkan berasa kesal dengan perkongsian gambar oleh individu berkenaan yang tidak mencerminkan kod etika pemakaian ditetapkan pihak penganjur.

“Pihak kami kesal atas segala kesulitan yang berlaku dan akan memastikan etika pemakaian yang ditetapkan di mana-mana  majlis di Aman Central akan dipantau dengan lebih ketat selepas ini. Kami juga telah mendapatkan kesemua kelulusan oleh pihak berwajib sebelum majlis dijalankan.

“Acara ini mendapat sambutan menggalakkan dan KFW telah menjadi platform rasmi dalam kalangan pereka fesyen tempatan. KFW ini adalah acara tahunan di Aman Central dan selepas dua tahun dibatalkan akibat pandemik ia diadakan semula,” menurut kenyataan itu. – BERNAMA


Bidaan nombor plat ‘FF’ berjumlah RM34.2 juta, tertinggi dalam sejarah – Loke

KUALA LUMPUR: Bidaan nombor pendaftaran kenderaan bagi siri “FF” catat hasil kutipan tertinggi dalam sejarah sistem bidaan JPJeBid dengan kutipan berjumlah RM34.3 juta.

Menteri Pengangkutan, Anthony Loke Siew Fook berkata, 34,032 orang menyertai bidaan itu, yang dibuka dari 14 hingga 19 Mei lepas, dengan 8,348 daripada mereka berjaya mendapatkan nombor plat siri berkenaan.

Beliau berkata, nombor plat yang mendapat bidaan tertinggi adalah FF8 dengan harga RM950,000, diikuti FF9 (RM911,999), FF3 (RM639,000) dan FF2 (RM638,000).

“Lima nombor yang mendapat minat paling tinggi adalah FF199 dengan seramai 34 pembida, FF51 dengan 32 pembida dan seterusnya FF155, FF555 dan FF1688 dengan masing-masing 29 pembida.

“Jumlah penglibatan pembida dan pemenang bagi siri FF ini juga merekodkan penyertaan tertinggi sejak aplikasi dalam talian JPJeBid dilancarkan pada 15 April 2019,” katanya pada sidang media di lobi Bangunan Parlimen, di sini hari ini.

Loke berkata, rebutan pembida begitu memberangsangkan sehingga menyebabkan sistem itu gagal Khamis lepas akibat trafik yang tinggi, memaksa Jabatan Pengangkutan Jalan (JPJ) melanjutkan masa bidaan selama 24 jam.

Beliau memohon maaf atas kesulitan dan mengakui bahawa terdapat perkara yang perlu ditambah baik bagi memastikan kelancaran sistem itu.

Menjawab dakwaan bahawa tiga nombor dengan nilai bidaan tertinggi dimenangi oleh seorang individu yang sama seperti yang tular di media sosial, Loke berkata, ia tidak menjadi masalah sekiranya benar kerana setiap pembida boleh membida sehingga tiga nombor dalam sesuatu siri.

“Selagi dia ikut peraturan dan membuat bidaan tertinggi, maka dia dapat (nombor plat). Kita tidak lihat kepada latar belakang pembeli,” katanya. – BERNAMA


Polis tahan empat individu terlibat kes larikan lelaki di Alor Setar

Ketua Polis Daerah Kota Setar ACP, Ahmad Shukri Mat Akhir berkata, kesemua suspek berusia 39 hingga 43 tahun itu ditahan di lokasi sekitar Alor Setar, Changlun dan Jitra pada sebelah pagi dan malam tadi.

“Polis berjaya menahan seorang suspek lelaki berusia 43 tahun pada awal pagi semalam dan susulan tangkapan pertama itu telah membawa kepada tangkapan tiga lagi suspek termasuk seorang wanita yang didapati positif dadah antara 7 dan 9 malam.

“Ini menjadikan jumlah tangkapan berhubung kes itu setakat ini adalah seramai empat orang. Suspek lelaki berusia 43 tahun itu direman sehingga 28 April ini manakala tiga lagi suspek direman enam hari sehingga 1 Mei depan bagi membantu siasatan,” katanya dalam satu kenyataan hari ini.

Sementara itu, Ahmad Shukri berkata, mangsa lelaki berusia 27 tahun itu sudah ditemukan namun motif kejadian masih dalam siasatan.

Perbuatan melarikan lelaki itu tular dalam satu video berdurasi 41 saat di media sosial menunjukkan seorang lelaki ditarik dan ditolak masuk ke dalam sebuah kereta jenis Perodua Viva oleh beberapa individu. – BERNAMA


Doktor rugi RM100,000 diperdaya sindiket Macau Scam

KUANTAN:  Panik dimaklumkan disenaraikan sebagai ‘orang dikehendaki polis’ menyebabkan seorang doktor wanita kerugian RM100,000, selepas terpedaya dengan sindiket Macau Scam.

Ketua Polis Pahang, Datuk Yahaya Othman berkata, mangsa yang berusia 28 tahun mendakwa menerima panggilan telefon pada Jumaat lepas daripada suspek yang memperkenalkan diri sebagai pegawai Lembaga Hasil Dalam Negeri (LHDN).

“Suspek mendakwa mangsa terlibat dalam kes pengubahan wang haram sebelum panggilan disambungkan ke seorang lagi suspek, kononnya pegawai polis yang mengesahkan mangsa akan disenarai hitam kerana berada dalam rekod dikehendaki.

“Mangsa mendakwa ‘polis’ itu mengarahkannya membuka akaun bank baharu dan memasukkan wang RM100,000 ke dalamnya serta diarahkan berkongsi maklumat perbankan tersebut kononnya bagi mengeluarkan diri daripada senarai itu,” katanya dalam kenyataan hari ini.

Yahaya berkata, mangsa yang mendakwa dirinya panik juga menuruti arahan supaya mengambil swafoto dan berkongsi gambar berkenaan dengan suspek selang beberapa jam.

Mangsa bagaimanapun curiga selepas gagal menghubungi suspek bagi mendapatkan perkembangan status ‘orang dikehendaki’ itu, lalu membuat laporan di Ibu Pejabat Polis Daerah Temerloh semalam.

Yahaya menasihatkan orang ramai untuk tidak mendedahkan maklumat peribadi termasuk perbankan kepada pihak ketiga selain membuat semakan nombor telefon atau nombor akaun di Check Scammers CCID atau di https://semakmule.rmp.gov.my/ bagi mengelak risiko menjadi mangsa penipuan. – BERNAMA


Mahkamah benar permohonan Rafizi dapat dokumen gaji, elaun bekas CEO Sapura Energy

KUALA LUMPUR: Mahkamah Sesyen di sini hari ini membenarkan permohonan Menteri Ekonomi, Rafizi Ramli, untuk mendapatkan dokumen berhubung gaji dan elaun dibayar kepada bekas Ketua Pegawai Eksekutif (CEO) Sapura Energy Bhd, Tan Sri Shahril Shamsuddin.

Hakim Lailatul Zuraida Harron @ Haron memerintahkan syarikat itu mengemukakan dokumen yang diminta Rafizi dalam tempoh sebulan dari hari ini.

Peguam Ahli Parlimen Pandan itu, Navpreet Singh, ketika mengesahkan perkara itu selepas sesi pengurusan kes hari ini, berkata bahawa permohonan itu dibenarkan  kerana ia berkaitan kes fitnah yang difailkan oleh Shahril terhadap defendan (Rafizi).

“Pengurusan kes seterusnya ditetapkan pada 15 Mei, iaitu, untuk mengemas kini mahkamah berkenaan dengan pematuhan syarikat terhadap keputusan mahkamah untuk mengemukakan dokumen tersebut,” kata Navpreet.

Pada 24 November tahun lalu, Rafizi telah memfailkan permohonan itu dan meminda pembelaannya yang difailkannya pada Julai tahun lalu.

Dalam permohonan itu, Rafizi telah memohon kebenaran mahkamah untuk Sapura Energy mendedahkan pakej imbuhan dan elaun Shahril.

Shahril memfailkan saman terhadap Rafizi pada Mei tahun lalu, berikutan kenyataan Rafizi dalam tiga artikel yang disiarkan di akaun media sosialnya antara 31 Mac hingga 4 April tahun lalu.

Artikel tersebut sebagai reaksi terhadap kewajaran menggunakan dana awam untuk menyelamatkan syarikat itu seperti yang dicadangkan bekas perdana menteri, Datuk Seri Najib Tun Razak, yang mahu kerajaan menyuntik lebih banyak dana ke dalam Sapura Energy. – BERNAMA


Klopp bimbang penutupan jendela perpindahan lebih lewat di Arab Saudi

PENGURUS Liverpool, Jurgen Klopp bimbang dengan jendela perpindahan dibuka hampir tiga minggu lebih lama di Arab Saudi berbanding di Eropah.

Tarikh akhir perpindahan di liga teratas Eropah adalah pada 1 September, manakala Arab Saudi sehingga 20 September.

Ini bermakna kelab negara Timur Tengah masih boleh menambah pemain berprofil tinggi mereka pada musim panas ini sedangkan kelab Eropah sudah tidak boleh.

“Ia sangat besar, pada masa ini,” kata Klopp mengenai pengaruh Arab Saudi.

“Perkara terburuk yang saya fikir ialah jendela perpindahan di Arab Saudi dibuka tiga minggu lebih lama.

“Jika saya betul, saya mendengar sesuatu seperti itu, maka sekurang-kurangnya di Eropah itu tidak membantu.

“UEFA atau FIFA mesti mencari penyelesaian untuk itu. Tetapi pada akhirnya, pada masa ini, saya tidak tahu apa yang akan berlaku.”

Menurut Transfermarkt, kelab Liga Pro Saudi telah membelanjakan 409 juta euro (£352 juta) setakat musim panas ini – jumlah kelima tertinggi dalam bola sepak dunia dan lebih daripada La Liga Sepanyol – 254 juta euro (£218 juta).

Liga Perdana mendahului dengan perbelanjaan 1.37 bilion euro (£1.17 bilion), diikuti Serie A Itali (548 juta euro/£472 juta), Ligue 1 Perancis (458 juta euro/£394 juta) dan Bundesliga Jerman (451 juta euro/£387 juta) .

BBC Sport difahamkan kelab terkemuka Liga Perdana diberitahu bahawa Liga Pro Saudi telah menyediakan dana untuk menjadikan negara itu sebuah kuasa bola sepak dalam tempoh 10 tahun akan datang.

Empat daripada kelab terkemuka Arab Saudi telah diambil alih oleh Dana Pelaburan Awam negara itu pada Jun.

Liverpool telah pun terjejas oleh pemain yang berpindah ke Arab Saudi, dengan pemain tengah Jordan Henderson dan Fabinho masing-masing menyertai Al-Ettifaq dan Al-Ittihad.

Mereka adalah sebahagian daripada kumpulan pemain yang semakin meningkat untuk berpindah ke negara itu, dengan penyerang Brazil, Roberto Firmino telah menandatangani kontrak untuk Al-Ahli selepas kontraknya dengan The Reds tamat pada musim panas.

Al-Ahli juga telah menandatangani penjaga gol Senegal, Edouard Mendy dari Chelsea dan pemain sayap, Riyad Mahrez dari Manchester City.

Al-Ittihad pula telah membawa masuk bekas penyerang Real Madrid, Karim Benzema, bekas pemain tengah Chelsea, N’Golo Kante dan penyerang Portugal, Jota dari Celtic.

Al-Hilal, yang membuat bidaan rekod dunia £259m untuk penyerang Paris St-Germain Kylian Mbappe, telah menandatangani pemain tengah Portugal, Ruben Neves dari Wolves dan pemain pertahanan Senegal Kalidou Koulibaly dari Chelsea.

Bos Manchester City, Pep Guardiola berkata, kuasa kewangan Liga Pro Saudi telah “mengubah pasaran” untuk perpindahan dan kelab elit “perlu menyedari apa yang berlaku”.

Liverpool tidak merancang untuk menjual Henderson dan Fabinho dan, setelah melihat James Milner, Alex Oxlade-Chamberlain dan Naby Keita meninggalkan kelab itu pada akhir kontrak mereka, telah kehilangan lima pemain tengah secara tetap pada musim panas ini.

“Ia memberi kesan, bagi kami, sudah pasti. Kami perlu belajar untuk menanganinya, dan itulah yang kami lakukan,” tambah Klopp.

“Itu sahaja yang boleh saya katakan mengenainya, masa akan membuktikannya.”

Author

Taufik Asmady Abdul Aziz

View all posts

View all posts


Piala FA: Mampukah Bidoglio raih kejuaraan sulung bersama JDT?

KUALA LUMPUR: Selepas dua tahun menyepi, aksi final Piala FA 2022 membabitkan juara bertahan Liga Super, Johor Darul Ta’zim (JDT) dan Terengganu FC (TFC) kembali menghangatkan arena bola sepak tanah air di Stadium Nasional Bukit Jalil, Sabtu ini.

Sesuai dengan status gergasi Liga Malaysia ketika ini, peluang tampak cerah bagi JDT merangkul gelaran kedua mereka pada pertandingan itu selepas meraih kejuaraan pertama pada musim 2016 dengan menewaskan PKNS FC, 2-1.

Bagaimanapun, bekas pengendali Kedah, Mohd Azraai Khor Abdullah berpendapat pentas final Piala FA 2022 bakal menjadi cabaran buat JDT yang kini mendapat sentuhan ketua jurulatih baharu dari Venezuela, Hector Bidoglio, sejak Julai lepas.

Azraai, yang membimbing skuad Sang Kenari menjuarai Piala FA selama dua tahun berturut-turut pada 2007 dan 2008, menjelaskan ujian besar menanti Bidoglio ialah bagi membuktikan beliau mampu meneruskan magis bekas pengendali Harimau Selatan, Benjamin Mora, yang meninggalkan pasukan itu atas urusan peribadi.

“Bukan senang nak ambil alih tempat Mora yang menang banyak piala bersama JDT sebelum ini, kerana sebagai jurulatih baharu Bidoglio perlu membuktikan beliau mempunyai taktikal serta strategi mantap bagi memenangi Piala FA 2022,” katanya ketika dihubungi Bernama hari ini.

Mora adalah jurulatih JDT paling berjaya dengan empat kejuaraan Liga Super, empat Piala Sumbangsih, satu Piala Malaysia dan membawa JDT ke pusingan kalah mati Liga Juara-Juara AFC tahun ini.

Azraai yang meramalkan JDT menjuarai Piala FA dengan keputusan 2-0 berkata skuad Harimau Selatan itu tetap mempunyai kelebihan di atas padang kerana dilihat memiliki kekuatan di setiap posisi, berbanding skuad Penyu.

Katanya, kekuatan ketara dimiliki JDT adalah gandingan serangan mereka dibarisi pemain sayap sensasi, Arif Aiman Mohd Hanapi serta dua awang import, Fernando Forestieri dan Bergson Da Silva, yang mampu menjadi senjata ampuh untuk menembusi kubu pertahanan TFC.

“Bagi TFC pula, semuanya bergantung kepada jentera tengah mereka iaitu Manuel Ott serta Habib Haroon selain aksi pemain sayap lincah, Mohamad Faisal Abdul Halim yang berpotensi menjadi pengubah keadaan dalam final itu,” jelasnya.

Dalam pada itu, bekas jurulatih Terengganu, Irfan Bakti Abu Salim pula menjangkakan aksi sengit bakal disajikan kedua-dua pasukan pada perlawanan akhir tersebut.

Irfan, yang membantu Terengganu muncul juara pada edisi 2011 dengan menewaskan Kelantan, 2-1, percaya pasukan dari Pantai Timur itu mampu melakar kejutan, sekali gus menamatkan kemarau hampir sedekad tanpa kejuaraan Piala FA.

“Prestasi JDT agak ‘yo yo’ sedikit terutamanya selepas seri 1-1 menentang Selangor FC dalam aksi Liga Super baru-baru ini. Namun, kita tahu tahap JDT sangat berbeza daripada pasukan lain, malah kebanyakan pemain mereka juga menyarung jersi Harimau Malaya,” katanya.

Menurutnya, sekiranya Nafuzi Zain, selaku ketua jurulatih TFC, menurunkan dua tonggak serangan utama, Kpah Sherman dan Kipre Tchetche, percaturan itu dilihat bakal membuka jalan kepada JDT untuk menguasai bahagian tengah.

Ketua jurulatih Kuching City FC itu sebaliknya mencadangkan agar TFC memadatkan bahagian tengah mereka, justeru akan menyaksikan Sherman atau Tchetche terpaksa berada di bangku simpanan.

Jurulatih berpengalaman itu pada masa sama menjangkakan kelibat Arif Aiman dan Faisal Halim bakal menjadi tumpuan pada final itu kerana kedua-dua mereka mampu menjadi watak penting dalam menentukan nasib pasukan masing-masing. – BERNAMA

TAG: Terengganu, JDT, Azraai Khor, Irfan Bakti, Piala FA

AMMM ERE AHS


MAIS pantau ketat 14 ajaran sesat aktif di Selangor

SHAH ALAM: Majlis Agama Islam Selangor (MAIS) bersama Jabatan Agama Islam Selangor (JAIS) sentiasa memantau ketat 14 ajaran sesat yang dikenal pasti masih aktif di negeri ini.

Pengerusi MAIS, Tan Sri Abdul Aziz Mohd Yusof berkata, antaranya adalah ajaran Millah Abraham@ Ibrahim, Al-Arqam@Rufaqa’, Qadiani@Ahmadiah dan fahaman Syiah.

Beliau berkata, orang ramai yang curiga atau keliru mengenai sesuatu ajaran, perlu segera merujuk kepada MAIS dan mereka juga boleh menghubungi Bahagian Penguatkuasaan JAIS untuk tindakan lanjut.

“Selain itu, saya nasihatkan kepada sesiapa yang mengetahui atau mendapat makluman mengenai ajaran-ajaran ini dan (ia) dibuat secara rahsia sulit serta… dilaksanakan di tempat yang sukar untuk dihubungi, kebiasaannya ia adalah ajaran sesat,” katanya.

Beliau berkata demikian selepas merasmikan Persidangan Pertubuhan Islam Bukan Kerajaan (PIBK) 2022 di Auditorium Masjid Sultan Salahuddin Abdul Aziz Shah di sini, hari ini.

Abdul Aziz berkata, orang ramai juga boleh merujuk kepada 97 PIBK yang berdaftar di bawah MAIS jika mempunyai kesangsian tentang mana-mana ajaran.

Semalam, media melaporkan kumpulan ajaran sesat Millah Abraham yang dikesan kewujudannya beberapa tahun lepas dipercayai kembali aktif, susulan beberapa pengikut termasuk seorang selebriti lelaki mendedahkan pernah terjebak dengan kumpulan berkenaan. – BERNAMA


Pemain tengah Itali Veratti sambung kontrak dengan PSG

Warga Itali itu sebelum ini mengikat kontrak sehingga 2024 tetapi dilanjutkan dua tahun lagi sehingga 30 Jun 2026, lapor Agensi Anadolu.

Veratti, 30, menyertai PSG pada 2012.

Sejak itu, dia telah membantu kelabnya memperoleh lapan gelaran Ligue 1 Perancis (2013-16, 2018-22). – BERNAMA


NSFC teruskan misi buru tempat ketiga teratas selepas benam Kedah 4-3

KUALA LUMPUR: Negeri Sembilan FC (NSFC) meneruskan misi memburu tiga tempat teratas saingan Liga Super 2022 selepas mendapat rentak kemenangan dengan menewaskan Kedah Darul Aman FC, 4-3 di Stadium Tuanku Abdul Rahman, Paroi, Negeri Sembilan, malam tadi.

Kemenangan ke-11 oleh skuad Hobin Jang Hobin itu merapatkan jurang dengan ketinggalan satu mata dengan Sabah di tangga kedua dan sama mata dengan Terengganu FC (TFC) di tempat ketiga dengan perbezaan jaringan.

Pada aksi babak pertama, NFSC bermula garang dengan melakukan beberapa aksi serangan balas seawal minit pembukaan sehingga menyekat ketangkasan barisan pertahanan Kedah menerjah masuk ke kubu tuan rumah.

Pasukan kendalian K, Devan kemudian berjaya membuka tirai jaringan pada minit ke-25 menerusi penyerang import kelahiran Brazil, Alves Leandro Matheus selepas menerima hantaran daripada rakan sepasukan Yashir Pinto.

Jaringan terbabit bagaimanapun tidak mematahkan semangat skuad Kedah yang menyamakan kedudukan pada minit ke-45 menerusi pemain tengahnya, Mamoud Al Mardi, yang melakukan rembatan daripada luar kotak penalti, sekali gus menewaskan penjaga gol, Ahmad Syihan Hazmi Mohamed.

Di babak kedua, skuad NSFC tidak menunggu lama untuk mencetak gol selepas pemain import Gustavo beraksi cemerlang  dengan menyumbat dua gol pasukan pada minit ke-58 dan ke-70 yang diselang gol Sean Selvaraj pada minit ke-66.

NSFC kemudian dihimpit kecemasan apabila Kedah berhasil merapatkan jurang selepas Sanrawat Dechmitr dan Marc Vales mencetak gol kedua dan ketiga pada minit ke-83 dan 90.

Kedudukan kekal 4-3 itu memberi kelebihan kepada NSFC memperoleh tiga mata untuk kekal di tangga keempat liga sebelum membuat perhitungan dengan Melaka United pada Selasa ini. – BERNAMA


Azmin Ketua Pembangkang DUN Selangor

SHAH ALAM: Ahli Dewan Undangan Negeri (ADUN) Hulu Kelang, Datuk Seri Mohamed Azmin Ali dilantik menjadi Ketua Pembangkang Dewan Undangan Negeri (DUN) Selangor bagi penggal pertama Mesyuarat DUN ke-15.

Pemasyhuran Mohamed Azmin itu diumumkan Speaker, Lau Weng San selepas proses angkat sumpah 56 ADUN selesai.

Weng San berkata, DUN Selangor menerima surat daripada Perikatan Nasional pada 15 September lalu untuk mencalonkan ketua pembangkang.

“Saya dengan ini memasyhurkan Datuk Seri Mohamed Azmin Ali, ADUN Hulu Kelang sebagai ketua pembangkang. Diharapkan ketua pembangkang yang dilantik ini dapat menjalankan tanggungjawab dengan sebaiknya,” katanya.

Sementara itu, Mohamed Azmin dalam sidang media mengumumkan PN Selangor membentuk 10 jawatankuasa portfolio yang berperanan untuk mengadakan proses semak dan imbang dengan ahli Majlis Mesyuarat Kerajaan Negeri (MMKN).

Katanya, beliau sendiri akan mengetuai portfolio Kewangan, Ekonomi, Tanah dan Sumber Alam; Datuk Dr Halim Tamuri (Pendidikan dan Sumber Manusia); Datuk Seri Jamil Salleh (Kerajaan Tempatan, Perumahan dan Infrastruktur); Dr Afif Bahardin (Kesihatan, Alam Sekitar dan Perubahan Iklim); Muhammad Muhaimin Harith Abdullah Sani (Sains, Teknologi, Inovasi, Komunikasi dan Industri Digital; Muhammad Hilman Idham (Generasi Muda dan Sukan); Nushi Mahfodz (Agama Islam dan Pembangunan Desa); Nurul Syazwani Noh (Wanita, Keluarga, Kebajikan dan Perpaduan); Sallehein Mukhyi (Pertanian dan Industri Agromakanan) serta Datuk Noorazley Yahya (Pelancongan dan Kebudayaan Warisan Melayu).

“Portfolio berkenaan akan dibantu tiga jawatankuasa lain yang akan dianggotai ADUN yang tidak mengetuai mana-mana porfolio berdasarkan pengalaman, latar belakang masing-masing.

“Inilah pendekatan yang kami akan ambil pada sesi-sesi (DUN) akan datang yang mana ikrar dan janji kami kepada rakyat untuk memberikan khidmat yang terbaik melalui perbahasan perbincangan dalam dewan negeri Selangor,” katanya. – Harian Metro

Author

Media Variasi

View all posts

View all posts


Bekas Pengarah AADK didenda RM3,000 terima suapan RM400

MELAKA: Seorang bekas pengarah Agensi Antidadah Kebangsaan (AADK) Negeri Melaka didenda RM3,000 oleh Mahkamah Sesyen Ayer Keroh kerana menerima suapan wang tunai, empat tahun lepas.

Hakim Elesabet Paya Wan turut menjatuhkan hukuman penjara enam bulan sekiranya tertuduh, Mohamad Yusof Kameh, 55, gagal menjelaskan denda berkenaan.

Mohamad Yusof terdahulu mengaku bersalah atas pertuduhan pilihan iaitu secara rasuah menerima untuk dirinya suatu benda berharga iaitu wang tunai RM400 tanpa balasan daripada Budyarif Rahmat yang mempunyai hubungan dengan kerja-kerja rasminya.

Mohamad Yusof didakwa melakukan kesalahan itu di Pejabat Agensi Antidadah Kebangsaan Negeri Melaka pada 22 Jun 2018.

Pertuduhan pilihan itu dibaca mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-keduanya, jika sabit kesalahan.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia Negeri Melaka Nur Syakila Yaacob manakala Mohamad Yusof diwakili peguam Datuk Naran Singh. – BERNAMA


Polisi pengeluaran KWSP kesilapan terbesar negara sejak merdeka – Pakar ekonomi

KUALA LUMPUR: Pakar ekonomi, Muhammed Abdul Khalid berpendapat polisi pengeluaran KWSP yang dilaksanakan sebelum ini merupakan “kesilapan terbesar negara sejak merdeka”.

Tegasnya, tiada negara dalam dunia membenarkan pengeluaran sebegitu dan ia menyebabkan ramai mengalami kesukaran hidup.

“Pengeluaran KWSP adalah kesilapan terbesar yang pernah negara ini, menteri kita lakukan sejak merdeka. Dasar terburuk yang pernah ada.

“Malaysia mengeluarkan RM150 bilion. Siapa yang mengeluarkan wang itu? Golongan miskin. Simpanan B40 turun 70 peratus. Simpanan T20 pula meningkat kepada lapan peratus.

“Anda membawa krisis persaraan kepada waktu sekarang. Satu dalam dua rakyat Malaysia yang akan bersara sekarang hanya mempunyai RM10,000.

“Maknanya mereka ada RM200 untuk hidup (selepas bersara hingga umur purata rakyat Malaysia),” katanya.

Tegas beliau, polisi negara yang menyumbang kepada peningkatan tahap kemiskinan dalam negara malah memanjangkan lagi masalah tersebut.

Pendapat itu disuarakan beliau ketika berucap pada Kuala Lumpur and Selangor Chinese Assembly Hall (KLSCAH) National Affairs Conference di Kuala Lumpur, pada Rabu, lapor
Astro Awani.

Selain itu, beliau turut mencadangkan semua menteri dan ahli Parlimen tidak lagi diberikan pencen seperti mana mereka peroleh sekarang.

Menurutnya, mereka harus ‘diajar’ dan merasai kesempitan hidup dilalui rakyat yang sering kali meluahkan rasa terkesan dengan kos sara hidup.

Muhammed turut mencadangkan menteri dan Ahli Parlimen dimasukkan ke skim caruman Kumpulan Wang Simpanan Pekerja (KWSP), sama seperti orang lain.

Author

Media Variasi

View all posts

View all posts


Sabah akan bentang Rang Undang-Undang Anti Lompat Parti pada Sidang DUN – Hajiji

KOTA KINABALU: Kerajaan Sabah akan membentangkan Rang Undang-undang (RUU) Anti Lompat Parti pada persidangan Dewan Undangan Negeri (DUN) selama empat hari bermula esok, kata Ketua Menteri Datuk Seri Hajiji Noor.

Beliau yang menangkis dakwaan pembangkang berkata kerajaan negeri tidak sengaja mahu menangguhkan pembentangan RUU berkenaan dengan tujuan untuk mengekang wakil rakyat negeri ini daripada menyokong pihak lain.

Beliau berkata RUU itu melibatkan pindaan terhadap Perlembagaan Negeri, serta memerlukan perkenan Yang di-Pertuan Agong dan Yang Dipertua Negeri Sabah sebelum ia boleh dibentangkan di Dewan Undangan Negeri.

“Jadi, tidak benar seperti dakwaan pembangkang bahawa kita sengaja melengah-lengahkannya. Kita kena patuhi prosedur,” katanya dalam ucapan perasmian mesyuarat prapersidangan mesyuarat di Menara Kinabalu di sini, hari ini.

Ketua Menteri berkata, Rang Undang-undang Pindaan Perlembagaan Negeri memerlukan sokongan majoriti dua pertiga daripada ahli DUN sebelum dapat diluluskan.

“Saya yakin RUU itu akan mendapat sokongan penuh daripada Gabungan Rakyat Sabah (GRS) dan ahli Pakatan Harapan. Saya juga menggesa wakil pembangkang menyokong RUU itu, kerana mereka juga menyokong rang undang-undang anti lompat parti diluluskan di Sabah,” katanya

RUU Pindaan Perlembagaan Negeri adalah antara empat RUU yang akan dibentangkan dalam mesyuarat pertama penggal keempat Dewan Undangan Negeri dari 22 Mei hingga 25 Mei. – BERNAMA


Kerana mulut ‘Mickey’ digantung

KUALA LUMPUR: Khabar mengejutkan arena bola sepak negara apabila seorang pemain terkenal Liga Super digantung perlawanan dipercayai kerana melakukan kesalahan pada perlawanan sebelum ini.

Walaupun ketika ini tiada pengesahan daripada pihak berkaitan termasuklah Persatuan Bolasepak Malaysia (FAM) namun menurut sumber pemain malang itu adalah tonggak Selangor FC, Faisal Halim.

Sumber berkata, Faisal atau turut dikenali sebagai ‘Mickey’ kemungkinan akan digantung selama sebulan atau lebih sekali gus memberi tamparan kepada Selangor yang ketika ini dalam usaha mengekalkan momentum kemenangan bagi mengukuhkan kedudukan di tangga kedua Liga Super.

“Betul Faisal dikenakan tindakan penggantungan namun jumlah hukuman itu akan diumumkan oleh FAM dalam tempoh terdekat ini.

“Apa yang boleh saya katakan, Faisal dikenakan hukuman bukanlah disebabkan dia mengasari pengadil cuma pada perlawanan menentang Sabah FC pada 28 April lalu, pemain terbabit mengeluarkan kenyataan tertentu.

“Kenyataan itu dikatakan mencetuskan isu sensitif menyebabkan dia dikenakan hukuman terbabit,” katanya, ketika dihubungi Arena Metro.

Mengikut rekod, sebelum ini, Faisal yang juga tonggak Harimau Malaya meluahkan kekecewaannya mengenai ketika ditemu bual oleh media selepas pasukannya mencatatkan kekalahan ke 2-1 di tangan Sabah FC di Stadium Likas pada April lalu.

Faisal meluahkan rasa tidak puas hati dengan menganggap bahawa perlawanan itu tidak adil terhadap pasukannya.

Katanya, ada pihak yang tidak senang hati dan ingin menjatuhkan Selangor, tetapi menganggap itu sebahagian daripada bola sepak.

Author

Media Variasi

View all posts

View all posts


Kapal OPV 1 dalam keadaan baik – Maritim Malaysia

CYBERJAYA: Baru-baru ini, tular di aplikasi WhatsApp Kapal Peronda Luar Pesisir pertama (OPV 1) milik Agensi Penguatkuasaan Maritim Malaysia (Maritim Malaysia) yang baharu sahaja dilancarkan pada Isnin lalu kini hampir ‘tenggelam’.

Bagaimanapun, tanggapan warga maya bahawa kapal itu ‘rosak’ sebelum digunakan disangkal oleh pihak Maritim Malaysia apabila Ketua Pengarah APMM, Zubil Mat Som memaklumkan tiada isu serius berkaitan dengan kapal tersebut.

“Kapal itu dalam keadaan baik,” katanya dan berkongsi gambar terbaru kapal itu berlabuh berhampiran pekarangan, lapor FMT pada Rabu.

Sementara itu, Pengurus Besar TH Heavy Engineering (THHE), Azizul Hanafee Zain berkata, kejadian berlaku ketika pekerja sedang memotong kabel keluli yang dipasang pada struktur sokongan di bawah kapal.

“Apabila kabel dipotong pada satu sisi, ia mengakibatkan kapal itu ditarik ke arah yang lain.

“Kami telah menjangkakan ini. Kedudukan kapal kembali normal selepas semua kabel dipotong,” katanya.

Laporan itu turut memaklumkan bahawa kapal tersebut dijangka melalui beberapa ujian dan sesi latihan melibatkan anak kapal selama tiga bulan sebelum dihantar ke Beting Patinggi Ali di Sarawak pada awal 2023.

Terdahulu, kapal OPV 1 dilancarkan di pekarangan TH Heavy Engineering (THHE) di Pelabuhan Klang pada Isnin, tetapi video kapal senget itu telah tersebar di media sosial.

Author

Diyana Rahip

View all posts

View all posts


Kes kajian calon PhD UM kini di bawah tindakan polis

BAGAN SERAI: Kes tuduhan yang tular di media sosial oleh seorang calon ijazah doktor falsafah (PhD) antarabangsa yang mendakwa kajiannya diambil penyelia Universiti Malaya (UM) tanpa kebenaran kini di bawah tindakan pihak polis.

Menteri Pengajian Tinggi Datuk Seri Dr Noraini Ahmad berkata pihak UM telah membuat laporan polis dan pihaknya menyerahkan siasatan kepada pihak berkaitan.

“Siasatan diserahkan kepada universiti yang mempunyai autonomi sendiri jadi UM menjalankan siasatan dan membuat laporan polis (untuk tindakan lanjut),” katanya ketika ditemui pemberita selepas penutupan Karnival Komuniti@KKBSe di pekarangan Kolej Komuniti Bagan Serai di sini hari ini.

Beliau diminta mengulas perkembangan isu tular di media sosial seorang pelajar asing membuat laporan polis terhadap UM mendakwa bahawa kajiannya diambil tanpa pengetahuan.

Menerusi video berdurasi lebih seminit itu, pelajar berkenaan antaranya memaklumkan telah menghabiskan hampir dua tahun untuk menyiapkan kajian berkenaan dan kecewa apabila kajiannya diambil pihak universiti.

Pada 29 Ogos lepas, UM dalam kenyataan menafikan dakwaan itu dan berkata menjadi dasar universiti bahawa hasil penyelidikan dan ilmiah merupakan hak milik universiti.

UM dilaporkan membuat laporan polis bagi menafikan tuduhan calon itu dan sedang mengkaji tindakan perundangan bersesuaian.

Kenyataan itu turut menyatakan pihak universiti telah memberi peluang dan sumber bagi membantu calon terbabit menyempurnakan PhD termasuk pelanjutan tempoh pengajian sebanyak tiga semester selepas tamat tempoh maksimum 12 semester dengan yuran ditaja fakulti.

Bagaimanapun calon berkenaan belum menamatkan pengajian mengikut tempoh lanjutan yang diberi malah UM turut mengadakan beberapa sesi kaunseling dan melantik penyelia tambahan bagi membantu beliau.

Terdahulu, dalam ucapannya Noraini berkata penawaran kursus Pembelajaran Sepanjang Hayat di kolej komuniti dapat diterima baik oleh semua golongan masyarakat dan dijadikan sebagai platform serta usaha berterusan untuk memajukan diri dalam menceburi bidang teknikal dan vokasional seterusnya berpeluang mencipta kerjaya pada masa akan datang.

“Penawaran kursus ini di kolej komuniti dan politeknik berperanan memberi pengetahuan dan kemahiran kepada masyarakat dalam pelbagai bidang tanpa mengira peringkat umur.

“Tambahan ilmu dan kemahiran ini dapat membantu masyarakat untuk meningkatkan taraf hidup sekali gus mampu mempersiapkan diri memasuki Revolusi Perindustrian 4.0 yang memerlukan mereka melakukan perubahan seiring dengan transformasi digital,” katanya. – BERNAMA


30 individu termasuk penganjur perhimpunan #Turun dipanggil beri keterangan

KUALA LUMPUR: Polis memanggil seramai 30 individu termasuk penganjur perhimpunan #Turun untuk diambil keterangan.

Ketua Polis Daerah Dang Wangi, ACP Noor Dellhan Yahaya berkata individu yang dipanggil untuk hadir pada esok dan Selasa itu akan dimaklumkan identiti mereka selepas polis selesai merakamkan keterangan masing-masing.

“Polis akan melengkapkan kertas siasatan sebelum sebarang tindakan lanjut akan diambil,” katanya ringkas ketika dihubungi Bernama hari ini.

Semalam, Bernama melaporkan polis membuka satu kertas siasatan mengikut Seksyen 9 (5) Akta Perhimpunan Aman 2012 terhadap perhimpunan tersebut yang diadakan di hadapan sebuah pusat beli-belah di Jalan Tuanku Abdul Rahman di sini.

Perhimpunan yang diadakan semalam dihadiri kira-kira 100 individu terdiri daripada mahasiswa serta ahli politik, dipercayai tidak mematuhi peruntukan undang-undang. – BERNAMA


MYAirline gantung operasi: Pelanggan dinasihat tidak ke lapangan terbang

PETALING JAYA: Syarikat penerbangan MYAirline mengumumkan penggantungan operasinya berkuat kuasa hari ini.

MYAirline dalam satu kenyataan berkata, penggantungan itu akan dibuat sehingga diberitahu kelak.

Katanya, keputusan itu dibuat berikutan tekanan kewangan yang ketara yang menyebabkan operasi perlu digantung sementara menunggu penstrukturan semula pemegang saham dan permodalan semula syarikat penerbangan itu.

“Kami amat kesal dan memohon maaf kerana terpaksa membuat keputusan ini kerana kami memahami kesannya terhadap penumpang setia kami, pekerja yang berdedikasi dan rakan kongsi.

“Kami telah bekerja tanpa jemu untuk meneroka pelbagai perkongsian dan pilihan penjanaan modal untuk mengelakkan penggantungan ini. Malangnya, kekangan masa menyebabkan kami tiada alternatif selain mengambil keputusan ini,” katanya di sini hari ini.

Dalam pada itu, pihaknya turut meminta pelanggan yang terkesan untuk menghubungi customercare@myairline.my untuk sebarang bantuan.

“Kami memahami kesulitan yang mungkin timbul dan kami komited untuk membantu anda melalui situasi ini.

“Kami menasihatkan penumpang yang terjejas supaya tidak pergi ke lapangan terbang dan mencari pengaturan perjalanan alternatif ke destinasi mereka,” ujarnya.

Dalam pada itu katanya, Lembaga Pengarah, pemegang saham dan semua di MYAirline akan bekerja tanpa jemu untuk menyambung semula operasi secepat mungkin. – Kosmo!

Author

Media Variasi

View all posts

View all posts


Buka kedai tak kena tempat, penjaja di KL kena kompaun

CYBERJAYA: Meskipun berniat untuk mencari rezeki untuk menyara keluarga, namun itu bukanlah tanda bahawa seseorang peniaga itu mengabaikan undang-undang di negara ini.

Baru-baru ini, Dewan Bandaraya Kuala Lumpur (DBKL) menerusi Jabatan Penguatkuasaan mengeluarkan kompaun terhadap sebilangan penjaja yang berniaga di jalanan sekitar Jalan Ampang.

Malah, kesemua penjaja itu turut diminta mengalihkan kerusi, meja dan gerai mereka dari lokasi.

Tindakan itu berikutan DBKL mendapati golongan penjaja berkenaan mengabaikan keselamatan para pelanggan dengan beroperasi di kawasan yang tidak sepatutnya.

“Letak kerusi meja di tepi jalan yang sibuk, tak terfikir ke kalau berlaku kejadian tak diingini, seperti kereta terbabas dan sebagainya. Minta dijauhkan la kejadian macam tu.

“Itu belum lagi kita sentuh keluhan pengguna jalanraya mengenai kesesakan yang berlaku disebabkan penjaja menjalankan perniagaan di lokasi yang tak sesuai,” tulis DBKL di Facebook hari ini.

Pada masa sama, DBKL memahami akan kesusahan yang dialami warga kota sehingga ada yang tanpa mengira soal keselamatan menjaja sedemikian.

“DBKL faham keperluan sebahagian dari wargakota dalam tempoh pasca Covid ni yang nak mencari rezeki melalui aktiviti penjajaan.

“Buktinya lebih 800 lesen dikeluarkan di bawah inisiatif Wilayah Bebas Berniaga. Urusan permohonan lesen dipermudahkan dan kadar bayaran lesen pun sangat rendah.

“Tetapi, itu tak bermakna boleh pacak gerai sesuka hati, lesen pun ada yang tak mohon,” ujarnya.

Author

Diyana Rahip

View all posts

View all posts


Calon DAP Bandar Baru Klang mahu perbanyak program kebajikan

KUALA LUMPUR: Pilihan Raya Negeri (PRN) Selangor menyaksikan DAP menampilkan 15 calon termasuk enam muka baharu.

Seorang daripada muka baharu itu adalah dengan mempertaruhkan seorang pengamal perubatan di Dewan Undangan Negeri (DUN) Bandar Baru Klang.

Dr Quarh Perng Fei, 49, yang berkecimpung dalam bidang tersebut sejak tahun 1999 berharap agar beliau boleh menyumbang segala ilmu dan pengetahuannya menerusi pelbagai program kebajikan, khusus untuk golongan B40 dan M40.

“Apatah lagi, ketika ini saya memainkan peranan sebagai Ahli Majlis Perbandaran Klang (MPK).

“Jadi, saya boleh membawa lebih banyak isu berbangkit untuk diselesaikan,“ kata anak jati Klang itu.

Beliau berkata demikian selepas majlis pengumuman calon DAP PRN di sini pada Isnin.

Dalam majlis yang dilancarkan oleh Setiausaha Agung DAP, Anthony Loke itu, seramai 15 calon parti tersebut dipertandingkan di Selangor.

Antara pendatang baharu termasuk Yew Jia Haur yang akan bertanding di DUN Teratai, Ong Chun Wei (Balakong), Preakas Sampunathan (Kota Kemuning), Papparaidu Veraman (Banting) dan Lwi Kian Keong (Sungai Pelek).

Pada Ahad, DAP mengumumkan seramai 11 calon yang akan bertanding di Negeri Sembilan.

Parti itu hanya akan bertanding di empat negeri dan akan mengumumkan calon di Pulau Pinang serta Kedah pada Selasa ini.

Author

Fazleen Safina Abd Jamil

View all posts

View all posts


Bajet 2023: e-Pemula untuk belia naik kepada RM200, kerajaan tanggung bayaran lesen e-hailing MYPSV

KUALA LUMPUR: Seramai dua juta belia berusia 18 hingga 20 tahun dan pelajar sepenuh masa berusia 21 tahun ke atas di negara ini bakal menerima manfaat program kredit e-dompet, e-Pemula yang akan dinaikkan jumlah kredit kepada RM200 tahun depan.

Menteri Kewangan, Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 di Dewan Rakyat hari ini berkata program itu diteruskan melibatkan peruntukan RM400 juta dan kenaikan daripada jumlah asal kredit RM150 adalah sebagai usaha penambahbaikan.

Selain itu, beliau berkata inisiatif penggajian di bawah Pertubuhan Keselamatan Sosial (Perkeso) turut disediakan kepada majikan yang menggajikan beliau berumur 18 hingga 30 tahun yang mengganggur lebih tiga bulan

“Inisiataif ini turut dipanjangkan kepada majikan yang mengambil graduan Pendidikan dan Latihan Teknikal dan Vokasional (TVET).

“Bagi menggalakkan lebih ramai anak muda berniaga, sejumlah RM305 juta tersedia sebagai kemudahan pinjaman khusus untuk belia melalui SME Bank, Tekun (Tabung Ekonomi Kumpulan Usaha Niaga), Mara (Majlis Amanah Rakyat), BSN (Bank Simpanan Nasional) dan Agrobank,” katanya.

Tambah beliau, dana RM50 juta disediakan menerusi BSN bagi Skim Penjaja Muda Keluarga Malaysia yang menawarkan pinjaman sehingga RM50,000 untuk 10,000 anak muda menjana pendapatan sendiri seperti mengusahakan trak makanan.

Bagi membantu belia B40 yang menjana pendapatan melalui perkhidmatan membawa penumpang seperti teksi, bas dan e-hailing, Tengku Zafrul berkata kerajaan bersetuju menanggung bayaran lesen di bawah program MyPSV serta bayaran lesen memandu motosikal kelas B2.

“Bagi menggalakkan belia bekerja, Skim TEKUN Belia Mobilepreneur diteruskan dengan dana RM10 juta bagi membiayai modal anak muda terlibat dalam perkhidmatan penghantaran menggunakan motosikal,” katanya.

Sementara itu, beliau turut mengumumkan Pakej Remaja Keluarga Malaysia yang membantu belia mendapatkan pakej prabayar langganan pelan data Internet dengan RM30 bagi tempoh tiga bulan dilanjutkan hingga April 2023. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis nafi penglibatan KPN dalam skim pelaburan Amundi

KUALA LUMPUR: Polis Diraja Malaysia (PDRM) hari ini menafikan sebarang penglibatan Ketua Polis Negara (KPN), Tan Sri Acryl Sani Abdullah Sani dalam skim pelaburan dikenali sebagai Amundi.

Setiausaha Polis Malaysia, Datuk Noorsiah Mohd Saaduddin berkata, satu laporan polis telah dibuat agar siasatan boleh dimulakan ke atas individu tidak bertanggungjawab yang menyamar dengan menggunakan nama Acryl Sani.

“Siasatan ke atas skim pelaburan berkenaan juga sedang dijalankan dan polis menasihatkan orang awam untuk sentiasa berhati-hati dan tidak mudah percaya dengan skim penipuan pelaburan sebegini,” katanya dalam kenyataan hari ini.

Noorsiah memaklumkan PDRM baru-baru ini telah mengesan satu kumpulan di aplikasi WhatsApp yang mempromosikan satu pelaburan dan terdapat satu profil menyamar sebagai Acryl Sani.

“Individu terbabit yang menggunakan nombor telefon 010-2301160 mendakwa kononnya KPN turut menyertai skim pelaburan berkenaan,” katanya. – BERNAMA


47 pemain buru tempat dalam skuad Malayan Tigress

KUALA LUMPUR: Ketua Jurulatih bola sepak wanita negara, Soleen Al-Zoubi, memanggil 47 pemain untuk menyertai sesi percubaan dan pemilihan skuad Malayan Tigress bermula Selasa.

Sesi tersebut selama empat hari tu sehingga Jumaat ini berlangsung di Wisma Persatuan Bolasepak Malaysia (FAM), Kelana Jaya, Petaling Jaya.

FAM menerusi catatan di Facebook rasminya memaklumkan, sesi tersebut sebagai persiapan awal skuad Malayan Tigress mengharungi cabaran Sukan SEA ke-32 di Phnom Penh, Kemboja, Mei ini.

Lima pemain dari skuad yang beraksi pada pusingan Kelayakan Piala Asia Wanita B-20 di Phnom Penh baru-baru ini iaitu S. Thivashini, Kanchenjeet Kaur, Lauren Hoh Ruyi, Nur Amirah Abdul Rahman dan Nur Najwa Irdina Zaidi turut dipanggil menyertai sesi percubaan dan pemilihan itu.

“Selain itu, barisan pemain ini juga telah terpilih berdasarkan pemerhatian Soleen dalam Festival Bola Sepak Wanita Serantau FAM dan Liga Super Wanita Selangor.

“Sepanjang sesi pemilihan itu, barisan pemain yang dipilih perlu menjalani pelbagai ujian kecergasan seperti ujian kepantasan serta ‘strength and power’ selain latihan intensif di padang,” menurut catatan itu.

Sebagai rekod, FAM mengambil keputusan tidak menghantar skuad wanita negara menyertai Sukan SEA ke-31 di Hanoi, Vietnam tahun lepas atas faktor prestasi dalam dua edisi terdahulu.- BERNAMA

Authors

View all posts

View all posts


Dilema M40, siapa mahu tolong?

Beliau yang memperkenalkan dirinya sebagai Nurul berusia 39 tahun memberitahu Bernama, dilema yang dialaminya ini mungkin turut ditanggung oleh lebih ramai lagi golongan M40 bawahan di negara ini.

Ibu kepada empat orang anak ini berkongsi kekecewaannya apabila pernah memohon bantuan tetapi gagal kerana kedudukan beliau dalam kategori M40.

“Memang amat kecewa dan stres sangat bila cuba mohon bantuan tapi tak lepas (tidak berjaya) sebab berada dalam kategori M40. Contohnya, baru-baru ini, saya cuba memohon bantuan penuh untuk anak ketiga yang menghidap Autisme ringan, tetapi dalam borang letak syarat pendapatan isi rumah mesti bawah RM5,000, jadi automatik saya tidak layak.

“Saya kategori M40 bawahan dan ada empat orang anak yang berusia dua hingga 10 tahun. Syarat permohonan berdasarkan pendapatan dan tidak ambil kira jumlah tanggungan. Hakikatnya, besar bezanya bagi M40 yang menanggung seorang anak berbanding empat orang yang masih kecil dan bersekolah seperti saya.  Tidak keterlaluan jika dikatakan kami ini lepas seminggu gaji, bayar hutang itu ini, lepas tu jadi B40lah,” tambah Nurul.

Kumpulan isi rumah di Malaysia dikelaskan mengikut struktur taburan pendapatan iaitu berpendapatan rendah (B40), pendapatan pertengahan (M40) dan pendapatan tinggi (T20).

Ketika fokus dan pelbagai inisiatif bantuan diberikan kepada golongan B40, realitinya ramai golongan M40 yang memendam perasaan kerana dihimpit cabaran getir akibat peningkatan kos sara hidup terutamanya selepas pandemik COVID-19.

Ada pula yang terpaksa menelan pahit kehidupan kehilangan mata pencarian akibat diberhentikan kerja namun masih perlu menanggung pembiayaan keluarga, ansuran rumah dan kereta.

Felo Pusat Kajian Ekonomi & Kemasyarakatan (EMAS) Institut Kefahaman Islam Malaysia (IKIM), Dr Muhammad Hisyam Mohamad ketika diminta mengulas isu M40 ini berkata, M40 tergolong kepada isi rumah yang berpendapatan antara RM4,851 sehingga RM10,970.

Berdasarkan pengelasan baharu isi rumah oleh Jabatan Perangkaan Malaysia (2020), isi rumah yang berpendapatan bawah RM4,850 sebulan dikategorikan sebagai B40, isi rumah M40 berpendapatan antara RM4,851 hingga RM10,970, manakala kumpulan isi rumah yang berpendapatan melebihi RM10,971 dikategorikan sebagai T20.

Had pendapatan bagi M40 yang diperincikan kepada M1 ialah RM4,851-RM5,880, M2 (RM5,881-RM7, 100), M3 (RM7,101-RM8,700), dan M4 (8,701-RM10,970).

“Kesan pandemik COVID-19 menyaksikan lebih kurang 20 peratus isi rumah M40 jatuh ke dalam kategori B40. Sebelum ini fokus kerajaan lebih terarah kepada membantu golongan B40. Namun dengan mengambil kira persekitaran ekonomi yang dihadapi masyarakat terutama yang berkaitan isu kos sara hidup dan gaji yang tidak banyak berubah serta tidak selari dengan kenaikan kadar inflasi semasa, sesuatu perlu dilakukan bagi memastikan kebajikan golongan M40 turut diberi perhatian.

“Tambahan pula apabila Bank Negara Malaysia (BNM) beberapa kali menaikkan Kadar Dasar Semalaman (OPR), ini turut menambah tekanan kepada beban yang perlu ditanggung oleh golongan berkenaan terutama bagi mereka yang mempunyai komitmen pembayaran balik pinjaman atau pembiayaan kepada pihak bank,” katanya kepada Bernama baru-baru ini.

Mengulas lanjut Muhammad Hisyam berkata, dari sudut perbandingan antara negeri, pengkelasan pendapatan yang ditetapkan bagi golongan B40, M40 dan T20 juga adalah berbeza.

“Di negeri atau kawasan maju seperti Selangor, Kuala Lumpur, Putrajaya, Johor dan Pulau Pinang, pendapatan yang digunakan bagi mengkelaskan setiap golongan ini adalah lebih tinggi berbanding dengan tahap pendapatan yang digunakan bagi mengkelaskan golongan yang sama di negeri Kelantan, Sabah, Perak dan Kedah.

“Sebagai contoh, di Kelantan isi rumah yang berpendapatan melebihi RM6,620 tergolong dalam kategori T20. Namun mereka tergolong dalam kategori B40 dengan jumlah pendapatan ini sekiranya tinggal di Selangor, Putrajaya, Kuala Lumpur,” katanya.

Bersetuju jumlah pendapatan isi rumah B40 dan M40 terutama yang tinggal di bandar tidak selari dengan kos sara hidup hari ini, beliau berkata Laporan Anggaran Pendapatan Isi Rumah Dan Insiden Kemiskinan Malaysia 2020 oleh Jabatan Perangkaan Malaysia pada Ogos 2021, menunjukkan pendapatan isi rumah bulanan purata dan penengah Malaysia masing-masing merosot kepada negatif 10.3 peratus dan  negatif 11.3 peratus berbanding tahun sebelumnya (2019).

Purata pendapatan isi rumah Malaysia pada tahun 2020 adalah sebanyak RM7,089 berbanding RM7,901 pada tahun 2019, manakala penengah pendapatan isi rumah pula adalah RM5,209 pada tahun 2020 berbanding RM5,873 pada tahun 2019.

Namun begitu dari segi pendapatan individu, Laporan Survei Gaji dan Upah Malaysia 2021, yang diterbitkan oleh Jabatan Perangkaan Malaysia pada Oktober 2022 menunjukkan purata gaji dan upah bulanan individu untuk 2021 meningkat sebanyak 3.5 peratus kepada RM3,037 berbanding RM2,933 pada tahun 2020.

Penengah gaji dan upah bulanan individu untuk 2021 juga meningkat sebanyak 9.1 peratus iaitu kepada RM2,250 berbanding RM2,062 pada tahun 2020.

“Secara statistik peningkatan purata dan penengah pendapatan individu mungkin dilihat sebagai sesuatu yang positif. Akan tetapi jika diamati dengan lebih teliti, peningkatan 3.5 peratus purata gaji tersebut adalah peningkatan gaji sebanyak RM104 sahaja manakala peningkatan 9.1 peratus penengah gaji merujuk kepada kenaikan tahunan sebanyak RM188 sahaja.

“Jika kenaikan inflasi, kos sara hidup dan tolakan wajib (seperti cukai, zakat dan caruman kepada skim keselamatan sosial) yang dikenakan ke atas isi rumah turut diambil kira, pertumbuhan sebenar pendapatan yang dicatatkan adalah rendah dan mungkin ramai akan termasuk di dalam kategori miskin.

“Ini memandangkan Pendapatan Garis Kemiskinan (PGK) 2019 yang ditetapkan kerajaan adalah sebanyak RM2,208 iaitu hanya kurang sedikit dari penengah pendapatan individu pada 2021,” jelasnya.

Berdasarkan keadaan semasa, Muhammad Hisyam berpendapat, pihak berwajib perlu meneliti kembali pembahagian kategori penduduk berdasarkan pendapatan isi rumah yang diguna pakai sekarang.

Ini kerana ia bukan sahaja melibatkan isi rumah M40 yang jatuh ke dalam kelompok B40 bahkan melibatkan golongan T20 yang tergelincir ke dalam M40 bahkan ada yang menjadi B40.

“Pendapatan tertinggi B40 yang dikelaskan bawah B4 dengan M40 yang dikelaskan bawah M1, bezanya tidak banyak. Bagi M40 (M1) yang tinggal di kawasan bandar yang mempunyai isi rumah yang ramai, pengkelasan sebegini menyebabkan mereka tersisih sedangkan mereka juga memerlukan bantuan dan perhatian pihak kerajaan.

“Justeru, pihak kerajaan perlu menimbangkan pemberian subsidi bersasar dan keringanan dari aspek percukaian kepada golongan M40 terutama yang berada dalam kelas M1 dan M2.  Pelepasan cukai juga mungkin boleh dipertimbangkan untuk golongan ini.

“Dalam pembentangan bajet 2021 sebelum ini, cadangan seperti golongan M40 yang berpendapatan di bawah kadar tertentu diberikan bantuan tunai kewangan, pelepasan cukai untuk barangan IT tertentu, khidmat perubatan, penjagaan anak-anak dan sebagainya dan ini boleh dipertimbang untuk diteruskan

“Selain itu, aspek penetapan gaji yang bersesuaian (bukan gaji minimum) dengan kelulusan, kepakaran dan pengalaman yang dimiliki oleh golongan M40 dan juga golongan pekerja yang lain perlu diambil kira oleh pihak majikan,” katanya menambah, negara perlu keluar dari perangkap negara berpendapatan sederhana sekiranya ingin menjadi negara berpendapatan tinggi menjelang 2024-2028 seperti yang diunjurkan oleh Bank Dunia.

Sementara itu, pensyarah ekonomi yang juga Felo Penyelidik Pusat Ekonomi Islam, Universiti Islam Antarabangsa (UIAM) Prof Madya Dr Mohd Nahar Mohd Arshad mencadangkan, kerajaan boleh meningkatkan pendapatan boleh guna M40 dengan menurunkan kadar cukai yang perlu dibayar oleh golongan itu.

“Pendapatan boleh guna merujuk kepada pendapatan individu setelah ditolak cukai pendapatan perseorangan. Pendapatan boleh guna boleh digunakan untuk perbelanjaan dan tabungan,” katanya.

Menyentuh mengenai golongan M40 bawahan sebagai miskin bandar, beliau berkata keadaan itu besar kemungkinan berlaku dengan kenaikan inflasi dan komitmen kewangan yang pelbagai untuk golongan M40 yang tinggal di bandar.

Berpendapat negara perlu meningkatkan kualiti pelaburan yang dibawa masuk bagi membantu status ekonomi rakyat, beliau berkata sekarang bukan lagi masa yang sesuai untuk dicanang ke seluruh dunia bahawa Malaysia merupakan destinasi pelaburan yang menawarkan tenaga buruh yang murah.

“Para pelabur perlu diyakinkan untuk membawa masuk pelaburan berteknologi tinggi dan bersih alam sekitar dengan penawaran gaji yang tinggi untuk pekerja tempatan,” katanya.

Ditanya mengenai gaji kehidupan wajar yang pernah disarankan BNM sebelum ini, Mohd Nahar berkata, ia lebih sukar dan memakan masa untuk dicapai berbanding kadar gaji minimum yang ditetapkan oleh kerajaan.

Ini berikutan kadar gaji minimum pekerja adalah undang-undang yang perlu dipatuhi oleh semua pihak majikan dan sekiranya gagal mereka mereka boleh dikenakan hukuman atau denda.

“Kadar gaji minimum pun belum tentu dapat menampung keperluan jauh sekali mencukupi untuk golongan pekerja (berpendapatan rendah) yang berhadapan realiti kos kehidupan yang semakin tinggi. Kadar gaji minimum terhad untuk pekerja menyediakan keperluan asas untuk diri dan keluarga.

“Gaji kehidupan wajar sebaliknya membolehkan seseorang menikmati kehidupan yang lebih berkualiti dan tidak terhad kepada keperluan asas semata-mata sebaliknya melibatkan simpanan kecemasan dan juga pelaburan untuk masa hadapan.

“Namun begitu, pengiraan untuk pendapatan wajar lebih kompleks kerana ia melibatkan banyak faktor seperti pendapatan semasa, corak perbelanjaan, lokasi, saiz isi rumah dan keseimbangan kerja dan senggang ,” katanya.

Selain struktur ekonomi semasa berada dalam perangkap pendapatan pertengahan dan perlu berubah ke arah berpendapatan tinggi, beliau berkata, dalam hal ini, majikan menganggap usaha meningkatkan pendapatan pekerja akan turut meningkatkan kos dan untuk itu, mereka menuntut peningkatan produktiviti selaras dengan kenaikan gaji.

Mohd Nahar juga tidak menolak bebanan kewangan yang dihadapi dibimbangi akan membawa kepada isu yang lebih besar termasuk masalah kesihatan mental.

Beliau juga berpandangan, selain bantuan secara bersasar kepada golongan memerlukan, rakyat juga perlu didedahkan dengan aspek literasi kewangan.

“Perkara ini juga bukan sahaja melibatkan tanggungjawab kerajaan malah melibatkan pihak majikan, kesatuan sekerja, badan bukan kerajaan serta seluruh ahli masyarakat. Semua pihak perlu memainkan peranan masing-masing ke arah kebajikan rakyat yang terbela,” katanya. – BERNAMA


Najib gagal batal injunksi mareva 1MDB

KUALA LUMPUR: Bekas Perdana Menteri, Datuk Seri Najib Tun Razak gagal membatalkan perintah injunksi mareva kedua yang dimohon oleh 1Malaysia Development Berhad (1MDB).

Perintah injunksi mareva adalah perintah sementara yang menghalang defendan daripada melupuskan aset sehingga keputusan dicapai dalam kes antara plaintif dan defendan.

Pada 6 Disember 2022, Mahkamah Rayuan menolak permohonan Najib untuk membatalkan perintah injunksi mareva yang diperoleh SRC International Sdn. Bhd. dan anak syarikatnya, untuk menghalang beliau daripada memindahkan atau melupuskan mana-mana asetnya berjumlah RM42 juta.

Pada prosiding hari ini, Hakim Atan Mustaffa Yussof Ahmad memutuskan demikian selepas mendapati permohonan injunksi yang dimohon oleh 1MDB adalah wajar.

Hakim tersebut memutuskan demikian dalam permohonan Najib untuk mengetepikan injunksi mareva yang diperoleh 1MDB dan satu anak syarikatnya bagi menghalangnya daripada melupus atau mengurangkan nilai mana-mana asetnya di Malaysia sehingga AS$681 juta.

Permohonan injunksi mareva sebelah pihak yang dipohon oleh 1MDB dan anak-anak syarikatnya, Global Diversified Investment Company Limited (sebelum ini dikenali sebagai 1MDB Global Investments Limited) pada 8 Februari lalu.

Perintah itu juga antara lain menyebut, Najib mestilah membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681,000,000, sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Selain perintah melarang Najib mengalihkan, melupuskan, mengendalikan atau mengurangkan nilai asetnya di dalam negara, perintah mareva itu juga tidak dibenarkan mengeluarkan wang melebihi RM100,000 sebulan daripada akaunnya untuk perbelanjaan sara hidup biasa dan perbelanjaan guaman.

Perintah itu berkuatkuasa sementara menunggu keputusan akhir kes saman sivil AS$8 bilion yang difailkan oleh 1MDB dan empat anak syarikatnya terhadap bekas Perdana Menteri dan bekas pengurusan kanan 1MDB.

Selain Najib, turut dinamakan dalam saman itu ialah bekas Pengarah Kewangan 1MDB, Terrence Geh Choh Heng; bekas peguam syarikat itu, Jasmine Loo Ai Swan; bekas Pengarah Eksekutif 1MDB, Casey Tang Keng Chee; dan bekas Ketua Pegawai Operasi 1MDB Vincent Beng dan Radhi Mohamad.

Turut dinamakan sebagai defendan ialah bekas Pengarah Pelaburan 1MDB, Kelvin Tan Kay Jim; dan bekas Ketua Pegawai Eksekutif SRC International Sdn. Bhd., Nik Faisal Ariff Kamil. – Utusan

Author

Media Variasi

View all posts

View all posts


Pelajar madrasah ditemukan lemas di Langkawi

ALOR SETAR: Seorang pelajar madrasah dari Banting, Selangor ditemukan lemas di Hutan Lipur Lubuk Semilang di Langkawi hari ini.

Ketua Pusat Gerakan Operasi Jabatan Bomba dan Penyelamat Malaysia (JBPM) Kedah Penguasa Bomba, Zamani Ismail berkata mayat pelajar lelaki berusia 15 tahun itu ditemukan pada 11.40 pagi.

Beliau berkata menurut saksi, sebelum kejadian, mangsa dikatakan sedang bermain air bersama tujuh rakan lelakinya berusia antara 15 dan 16 tahun sebelum dia dipercayai tergelincir dan terjatuh ke dalam sungai di kawasan berkenaan.

“Beberapa rakan cuba menyelamatkan mangsa tetapi usaha mereka tidak berjaya sebelum seorang daripada saksi di situ menghubungi pihak bomba.

“Pihak bomba menerima panggilan kecemasan berhubung kejadian itu pada 9.55 pagi dan lapan anggota dari Balai Bomba dan Penyelamat (BBP) Langkawi telah dikerahkan ke lokasi kejadian,” katanya dalam satu kenyataan hari ini.

Zamani berkata mayat pelajar itu diserahkan kepada pihak polis untuk tindakan lanjut. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis tembak mati lelaki bawah pengaruh dadah cuba cederakan ibu

IPOH: Seorang lelaki di bawah pengaruh dadah terbunuh apabila polis terpaksa melepaskan tembakan setelah suspek bertindak agresif mahu mencederakan ibunya dalam satu kejadian di Hutan Melintang, Bagan Datuk semalam.

Ketua Polis Perak, Datuk Seri Mohd Yusri Hassan Basri berkata, dalam kejadian pukul 11.30 malam tadi, suspek berusia 44 tahun dan bekerja sebagai buruh itu bertindak agresif menggugut mahu menetak ibunya.

Beliau berkata, setibanya di lokasi kejadian polis telah berusaha memujuk suspek memberikan kerjasama namun dia enggan dan telah bertindak agresif.

“Suspek kemudiannya mengugut menetak dan mencederakan ibunya yang berusia 72 tahun. Suspek turut meletakkan parang di tengkuk mangsa dan menuntut pihak polis untuk beredar.

“Bimbang akan keselamatan mangsa, pihak polis sedaya upaya memujuk suspek untuk bertenang namun dia memeluk mangsa sambil mengacukan parang dan gunting kepada mangsa,” katanya dalam kenyataan hari ini.

Mohd Yusri berkata, menyedari pihak polis telah berjaya masuk ke dalam rumah, suspek kemudiannya menolak ibunya sehingga jatuh dan pengsan serta membaling kipas angin sambil menghayunkan parang kepada pihak polis yang cuba menangkapnya.

“Di atas faktor ancaman nyawa yang dihadapi oleh pihak polis, satu das tembakan telah dilepaskan ke arah suspek dan terkena di bahagian bahu kiri. Suspek telah rebah ke lantai dan mangsa berjaya diselamatkan.

“Pihak polis bertindak menghubungi ambulans ke tempat kejadian bagi membantu suspek dan mangsa yang cedera. Namun suspek telah disahkan meninggal dunia oleh pihak perubatan setibanya di lokasi,” katanya.

Menurut Mohd Yusri, bedah siasat ke atas suspek dijalankan hari ini di Hospital Raja Permaisuri Bainun, Ipoh dan kes disiasat di bawah Seksyen 307 Kanun Keseksaan kerana cubaan membunuh serta di bawah laporan mati mengejut (SDR).

Katanya suspek yang merupakan seorang duda mempunyai dua rekod jenayah lampau berkaitan dadah. – BERNAMA


Cuti sekolah: Elak melancong di Thailand, kes influenza meningkat

CYBERJAYA: Kerajaan Negeri Kedah menyarankan orang ramai menangguh hasrat untuk melancong ke Thailand susulan peningkatan kes penularan wabak influenza di negara itu.

Pengerusi Jawatankuasa Pelancongan Kedah, Datuk Mohd. Salleh Saidin berkata, sempena musim cuti sekolah yang bermula esok, orang ramai dinasihatkan supaya melancong di dalam negeri khususnya di Langkawi bagi mengelak penularan wabak itu.

“Kita menasihatkan orang ramai agar kurangkan melancong ke Thailand pada masa sekarang. Banyakkan berehat dan bercuti dalam negara sahaja terutama di Kedah. Banyak lagi tempat menarik di sini seperti di Langkawi.

“Kalau ke sana (Thailand) kes itu merebak ke sini, jadi masalah lain pula bawa kemudaratan kepada rakyat kita sendiri,” katanya seperti dilapor Kosmo hari ini.

Tambah beliau, individu yang terpaksa berkunjung ke negara itu atas urusan rasmi dan perniagaan perlu mengambil langkah berjaga-jaga termasuk melakukan kuarantin jika mempunyai simptom influenza.

“Kita tidak boleh menghalang jika ada yang perlu ke Thailand tetapi ambil langkah berjaga-jaga jika perlu pakai topeng muka ketika di sana dan bila kembali jika ada simptom, kuarantin di rumah supaya tidak ada jangkitan,” ujarnya.

Media sebelum ini melaporkan bahawa Jabatan Kawalan Penyakit (DDC) Thailand memaklumkan angka jangkitan influenza di negara itu sudah melebihi 970,000 kes bagi tahun 2023.

Malah, DDC Thailand turut memberi amaran tentang trend peningkatan kes itu terutama selepas meragut nyawa seorang lelaki berusia 39 tahun yang mempunyai masalah hati dan ketagihan alkohol.

Author

Diyana Rahip

View all posts

View all posts


Liverpool patut jual Salah, bukan Mane

Oleh: WAHYUDIN AL-BALINGI

SEPERTI diketahui, Liverpool menjual Sadio Mane ke kelab Jerman, Bayern Munich. Ada yang menilai itu keputusan yang silap keranan The Reds sepatutnya menjual Mohamed Salah.

Menjelang akhir musim lalu, masa depan Mane dan Salah di Liverpool penuh dengan spekulasi. Itu berkaitan dengan situasi kontrak kedua-dua pemain yang akan tamat pada tahun depan.

Kemuncaknya, Liverpool menjual Mane ke Bayern dengan transfer sekitar £ 27.4 juta. Beberapa hari kemudian, Liverpool mengumumkan melanjutkan kontrak Salah sehingga musim 2025.

Pada awal musim ini, Salah belum lagi mempamerkan prestasi cemerlangnya berbanding ketika akhir musim lalu. Walhal, dirinya amat diperlukan oleh Liverpool yang saat ini masih bergelut dan kini berada di kedudukan kelapan Liga Perdana Inggeris.

Sadio Mane pula juga belum menunjukkan kehebatan sebenar di Bayern. Tapi seorang penyampai Inggeris, Richard Keys menilai segalanya akan lebih baik jika pada musim panas lalu Salah yang dijual Liverpool, bukannya Mane.

“Saya tak boleh berpura-pura terkejut dengan penampilan Liverpool. Salah masih jauh (dari penampilan terbaik) dan itu akan menjadi kerisauan buat Klopp.

“Saya tahu mereka harus menjual Mane atau Salah karena kontrak keduanya akan habis, tapi pada ketika ini mereka nampaknya menjual pemain yang salah, walaupun Mane kelihatan masih sukar di Munich,” tulis Keys dalam blognya.

Author

Media Variasi

View all posts

View all posts


Zainal, Dollah kini bergelar Datuk

OLEH: FATTAH RAZZAQ

KUALA LUMPUR: Empat legenda bola sepak negara, Zainal Abidin Hassan, Dollah Salleh, Ahmad Yusoff dan Yunus Alif kini bergelar Datuk selepas dianugerahkan Darjah Indera Mahkota Pahang (DIMP) bersempena Ulang Tahun Hari Keputeraan Ke-63 Sultan Pahang, Al-Sultan Abdullah Ri’ayatuddin Al-Mustafa Billah Shah, hari ini.

Presiden Persatuan Bolasepak Malaysia (FAM), Datuk Hamidin Mohd Amin menzahirkan ucapan tahniah buat keempat-empat bekas pemain negara itu.

Jelas beliau, jasa legenda bola sepak negara itu cukup besar dan akan terus dikenang.

“Zainal Abidin, 60, salah seorang daripada tujuh legenda bola sepak negara yang berada dalam Kelab Abad Fifa atau Fifa Century Club (untuk pemain yang mencatat 100 penampilan antarabangsa ke atas) menerusi 116 caps bersama skuad Harimau Malaya.

“Dollah, 59, pula selain beraksi sebagai penyerang Harimau Malaya sekitar era 1980-an dan 1990-an, turut pernah menjadi ketua jurulatih kebangsaan pada 2014 hingga 2015 dengan membawa Malaysia muncul naib juara Piala Suzuki AFF 2014.

“Ahmad, 62, sentiasa akan diingat dan dikenang sebagai kapten pasukan ketika Malaysia meraih pingat emas Sukan Sea 1989 di Stadium Merdeka, Kuala Lumpur.

“Sementara Yunus, 64, pemain kebangsaan di penghujung era 1970-an hingga 1980-an cukup sinonim namanya di pentas bola sepak negara bersama abangnya, Datuk Abdah Alif.

“Jasa dan pengorbanan Datuk Zainal Abidin Hassan, Datuk Dollah Salleh, Datuk Ahmad Yusoff dan Datuk Yunus Alif kepada bola sepak Malaysia pastinya akan terus dihargai dan tetap dikenang,” katanyad Facebook FAM di sini.

Darjah kebesaran itu diterima mereka pada majlis istiadat yang berlangsung di Istana Abu Bakar, Pekan, Pahang pagi ini.

Author

Media Variasi

View all posts

View all posts


Warga asing ‘suap’ penguat kuasa?

CYBERJAYA: Kebanjiran pendatang asing tanpa izin (PATI) dan pekerja serta pelajar asing ke negara ini dilihat menjadi lubuk pendapatan yang besar buat segelintir penguat kuasa yang tidak berintegriti dengan mengaut rasuah dalam pekerjaan mereka.

Malah, selaku barisan hadapan keselamatan negara, tahap rasuah anggota penguat kuasa dilihat semakin kronik dan membimbangkan.

Timbalan ketua Pesuruhjaya (Operasi) Suruhanjaya Pencegahan Rasuah Malaysia (SPRM), Datuk Sri Ahmad Khusairi Yahaya berkata, hakikat yang berlaku ini mendatangkan imej yang buruk kepada Malaysia.

“Justeru itu, tidak hairan Malaysia menjadi antara tumpuan pekerja asing mendapatkan pekerjaan, pusat transit dadah di rantau Asia Tenggara, pusat penipuan dan pelaburan palsu antarabangsa, judi online, macau scam, pelacuran antarabangsa dan sebagainya.

“Kita sering menolak dan menidakkan realiti serta mencari pelbagai alasan untuk menafikannya. Komen yang biasa kita dengar ‘ia adalah kejadian terpencil’ sudah tidak mampu dijadikan alasan menidakkan realiti bagaimana rakusnya anggota penguat kuasa dalam perkara ini,” katanya seperi dilapor Berita Harian.

Menurutnya lagi, lebih memburukkan keadaan apabila penguat kuasa turut dikesan terbabit dalam penyeludupan barang-barang larangan termasuk dadah, senjata api, barangan kawalan seperti petrol, tepung, gula dan minyak masak.

“Rasuah jalanan bagi mengelakkan sebarang bentuk tindakan walaupun mempunyai dokumen yang lengkap; rasuah bagi mendapatkan darjah kebesaran dan status sosial dalam masyarakat; merompak kekayaan hasil laut dengan menceroboh lautan negara dan bekerja sebagai gadis pelayan pelanggan (GRO), tukang urut, pelacuran di pusat hiburan dan spa.

“Ini adalah sebahagian dari kesalahan-kesalahan yang berlaku membabitkan pendatang asing di negara ini. Secara tidak langsung, ia juga mewujudkan ruang dan peluang kepada anggota penguat kuasa untuk mengutip rasuah secara kecil-kecilan, bulanan mahupun bersindiket,” jelasnya.

Oleh: Ain Japri (Pelatih USM)

Author

Media Variasi

View all posts

View all posts


Rasmi: PH ‘tapau’ 2-0 di PRK Parlimen Pulai, DUN Simpang Jeram

JOHOR BAHRU: Pakatan Harapan (PH) berjaya mengekalkan penguasaan di Parlimen Pulai apabila calonnya, Suhaizan Kayat, disahkan menang di kerusi berkenaan dengan majoriti lebih 18,000.

Keputusan rasmi itu diumumkan Pengurus Suruhanjaya Pilihan Raya bagi PRK P161 Parlimen Pulai, Miswan Yunus.

Suhaizan yang juga bekas Speaker Dewan Undangan Negeri (DUN) Johor meraih 48,283 undi menewaskan Zulkifli Jaafar daripada Perikatan Nasional (PN) dengan 29,642 undi, manakala Samsudin Mohamad Fauzi yang bertanding sebagai calon Bebas pula meraih 528.

Suhaizan meraih kemenangan dengan majoriti 18,64. Peratus keluar mengundi pula berjumlah 47.37 peratus.

Bagaimanapun Suhaizan menang dengan majoriti lebih rendah berbanding majoriti besar 33,174 undi diraih Allahyarham Datuk Seri Salahuddin Ayub yang juga bekas Menteri Perdagangan Dalam Negeri dan Kos Sara Hidup, pada Pilihan Raya Umum ke-15 (PRU15) lalu.

Kemenangan Suhaizan yang juga Naib Pengerusi Parti Amanah Negara (Amanah) Johor itu mencatat sejarah peribadi kepadanya selepas tewas enam kali dalam pilihan raya yang pernah ditandinginya sebelum ini.

Cubaan kali ketujuh Suhaizan yang juga Ketua Amanah Bahagian Pulai itu akhirnya berjaya menghadiahkan kemenangan kepadanya.

Pada PRU15 November lalu, Salahuddin menang kerusi Parlimen Pulai dengan 64,900 undi, menewaskan Datuk Nur Jazlan Mohamed daripada Barisan Nasional (BN) yang meraih 31,726 manakala Loh Kah Yong dari PN meraih 20,677.

Terdahulu, PH turut mengekalkan kerusi DUN Simpang Jeram apabila menewaskan PN, pada Pilihan Raya Kecil (PRK), hari ini, dengan majoriti 3,514 undi.

Bekas jurutera Nazri Abdul Rahman daripada PH meraih 13,844 undi menewaskan pakar bedah, Dr Mohd Mazri Yahya yang mendapat 10,330 undi manakala S Jegananthan mewakili Bebas hanya meraih 311 undi.

Keputusan rasmi berkenaan bagi DUN Simpang Jeram itu diumumkan Pegawai Pengurus PRK DUN Simpang Jeram Jamil Hasni Abdullah pada 9.10 malam di Dewan Jubli Intan Sultan Ibrahim, Muar.

Pada PRU15, Allahyarham Salahuddin memperoleh sebanyak 8,749 undi dengan majoriti undi sebanyak 2,399 undi.

Ketika itu Salahuddin menewaskan Zaril Salleh daripada PN dengan 6,360 undi; Datuk Lokman Md Don daripada Barisan Nasional (BN) pula meraih 6,062 undi manakala Mahaizal Mahmor daripada Pejuang hanya mendapat 208 undi. – Harian Metro

Author

Media Variasi

View all posts

View all posts


Lelaki cabul di Stesen LRT Maluri jalani rawatan di HKL – Polis

KUALA LUMPUR: Polis sudah mengesan seorang lelaki yang melakukan gangguan seksual terhadap seorang wanita di platform LRT, Stesen Maluri, Cheras, dekat sini pada Jumaat.

Ketua Polis Kuala Lumpur, Datuk Mohd Shuhaily Mohd Zin berkata, suspek yang merupakan warga tempatan itu telah dikenal pasti pihaknya.

“Suspek kini menjalani rawatan di Hospital Kuala Lumpur dan akan diberkas selepas ini. Siasatan terperinci berkaitan kejadian masih dijalankan,” katanya pada sidang media di Ibu Pejabat Polis Kontinjen(IPK) Kuala Lumpur di sini pada Isnin, lapor Sinar Harian.

Pada 29 Julai lalu, polis memaklumkan pihaknya sedang menyiasat satu kejadian kes cabul terhadap seorang wanita di platform Transit Aliran Ringan (LRT) Stesen Maluri, dekat sini.

Ketua Polis Daerah Cheras, Asisten Komisioner Zam Halim Jamaluddin berkata, kejadian itu telah tular menerusi satu klip video berdurasi satu minit 10 saat di aplikasi Twitter yang dimuat naik pemilik akaun ‘localrkyt’.

Menurutnya, video itu memaparkan seorang lelaki melakukan gangguan seksual terhadap seorang wanita.

“Satu kertas siasatan telah dibuka di bawah Seksyen 354 Kanun Keseksaan dan usaha sedang dijalankan untuk mengenal pasti suspek yang terlibat,” katanya.

Author

Media Variasi

View all posts

View all posts


Surat arwah mak punca nikah anak tak sah!

TIGA tahun mendirikan perkahwinan akhirnya seorang wanita terpaksa akur bahawa ikatan pernikahannya itu selama ini tidak sah apabila mendapati adik lelaki yang menjadi wali tidak memiliki pertalian darah dengannya.

Kisah berkenaan dikongsi oleh seorang Peguam Syarie dan Konsultan Perundangan Islam, Fahmi Ramli menerusi hantaran di Facebook yang menceritakan wanita terbabit tidak tahu bahawa dirinya hanyalah berstatus anak angkat dalam keluarga tersebut.

Lebih menyedihkan wanita terbabit sudah mempunyai dua orang cahaya mata hasil pernikahan tersebut.

Berdasarkan perkongsian, ayah wanita berkenaan sudah lama meninggal dunia, manakala ibunya pula meninggal dunia lima tahun lalu.

Justeru, wanita tersebut membesarkan adiknya sendirian dan tidak mengesyaki apa-apa dek kerana namanya berbintikan arwah bapanya.

Bagaimanapun, masih wujud sekelumit keraguan apabila maklumat bapa dalam sijil tersebut ditulis ‘maklumat tidak diketahui’.

Status pertalian darah wanita dan adik lelakinya itu terbongkar apabila mereka menemui sepucuk surat ketika mengemas bilik arwah ibu mereka.

Dalam surat itu, dinyatatakan bahawa si kakak adalah anak angkat.

“Surat tersebut menyatakan bahawa ada seorang lelaki bernama Manaf (bukan nama sebenar) menyerahkan bayi perempuan kepada bapanya kerana mereka tidak mampu untuk menjaga ramai anak.

“Dia terus bertanya kepada bapa saudara sebelah ibunya. Kata pak ciknya, dahulu, mak dengan ayahnya pernah lari membawa diri bertahun lamanya kerana perkahwinan tak dapat restu keluarga.

“Selepas mereka pulang ke kampung, mereka membawa bersama anak kecil umur lebih kurang lima tahun iaitu wanita tersebut. Mereka tak pernah ceritakan apa-apa berkaitan dengan anak angkat. Ketika itu adiknya masih belum lahir. Maka, tiada siapa pun tahu ibu dan bapanya mengambil anak angkat,” kongsi Fahmi.

Justeru, bagi mendapatkan kesahihan wanita berkenaan mengajak adiknya membuat ujian pengesahan DNA dan hasil mendapati DNA mereka adalah negatif.

Menurut Fahmi, pernikahan pasangan ini disebut Nikah Fasid yang bermaksud pernikahan mereka telah rosak pada syarat sah nikah tersebut.

Author

Diyana Rahip

View all posts

View all posts


Pilihan hati sudah ada, tapi kena akur keputusan parti – Saravanan

CYBERJAYA: Timbalan Presiden MIC, Datuk Seri M Saravanan mengakui beliau sudah ada pilihan sendiri dalam menyokong figura yang sesuai menjadi Perdana Menteri ke-10.

Bagaimanapun, Ahli Parlimen Tapah itu perlu akur dengan keputusan akhir yang ditetapkan parti sama ada  menyokong Pakatan Harapan (PH) diketuai Datuk Seri Anwar Ibrahim atau Perikatan Nasional (PN) diterajui Tan Sri Muhyiddin Yassin, bergantung kepada persetujuan Barisan Nasional (BN).

“Pilihan hati sudah ada, tapi kena tengok pilihan parti. Walaupun ada pilihan hati, masih kena ikut pilihan parti,” katanya seperti dilapor Berita Harian hari ini.

Beliau berkata demikian ketika ditemui media di Menara Dato’ Onn, Pusat Dagangan Dunia (WTC), pada Selasa.

Debaran Malaysia dalam menanti siapakah calon PM ke-10 buat negara ini dijangka bakal terjawab pada hari ini.

Malahan, rata-rata media dilihat sudah berkumpul di hadapan pagar Istana Negara sejak awal pagi tadi bagi melaporkan siapakan gerangan pemimpin pertama yang bakal menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi menamakan seorang Ahli Dewan Rakyat yang mendapat kepercayaan majoriti untuk menjadi calon Perdana Menteri ke-10.

Author

Diyana Rahip

View all posts

View all posts


Babak Uwais peluk batu nisan arwah Siti Sarah undang sebak netizen

CYBERJAYA: Sempena sambutan Hari Ibu semalam, anak sulung kepada pasangan Shuib dan Allahyarhamah Siti Sarah Raisuddin, Uwais, nyata membuatkan orang ramai menitiskan air mata.

Perkara itu berlaku menerusi lakonan babak sedih Uwais dalam sebuah video pendek berjudul ‘Rindu’ yang dihasilkan khas sempena sambutan Hari Ibu tahun ini.

Video berkenaan yang dimuat naik menerusi Instagram Shuib atau Shamira Muhamad, 38, menceritakan kerinduan Uwais terhadap arwah ibunya.

“Selamat Hari Ibu buat kesayangan @sitisarahraisuddin tahniah @suciuwais dan Tuan Pengarah @raisuddin_hamzah.

“Siti akan sentiasa hidup dalam setiap diri keluarga kita sampai lah dihujung nafas yang terakhir. Bagusnya lahai anak daddy Uwais berlakon, sebiji macam ibu, sayang Uwais.

“Al-Fatihah buat kesayangan dunia dan akhirat Siti Sarah Raisuddin semoga Syurga lah tempat mu,” tulisnya.

Dalam video tersebut, Uwais mengaju soalan kepada datuknya, Raisuddin Hamzah kerana dia berasa pelik melihat datuknya memberikan bunga kepada wanita bergelar, Odey.

Justeru, datuknya memberitahu bahawa bunga tersebut diberi bersempena sambutan Hari Ibu.

Riak wajah Uwais terus berubah sambil menatap foto arwah ibunya yang tergantung dalam bangunan terbabit.

Untuk mengubat kerinduannya terhadap arwah, Uwais meminta kebenaran datuknya untuk singgah sebentar di pusara arwah.

Uwais dilihat termenung lama sambil menatap batu nisan dengan pandangan suram lalu memeluk dan mencium batu nisan untuk menghilangkan kerinduan yang mendalam terhadap arwah ibunya.

Menjengah di ruangan komen, rata-rata netizen turut meluahkan rasa sebak selepas melihat video pendek tersebut.

“Kerana setiap anak sulung itu kuat kenangannya bersama ibu,” kongsi seorang netizen.

“Walaupun berlakon. Tapi nampak Uwais rindu ibu, permata hati ibu. Kesayangan ibu dunia akhirat ini,” luah pengguna di ruangan komen.

“Start Uwais pandang gambar arwah ibu dia saya dah sebak. Sekali keluar video arwah peluk cium Uwais masa main golf okay tak rilek. Al-Fatihah buat Siti sarah,” tulis warga net.

Oleh: AIN JAPRI (Pelatih USM)

Author

Media Variasi

View all posts

View all posts


Khairul Hafiz lega, Sukan SEA 2023 mungkin yang terakhir buat Zaidatul?

PHNOM PENH: Enam tahun lepas, pelari pecut negara Khairul Hafiz Jantan pernah menggegarkan arena sukan tanah air ketika menjuarai 100 meter (m) lelaki pada Sukan SEA 2017 di Kuala Lumpur.

Detik indah dinikmatinya hanya bertahan seketika susulan prestasinya yang kian merudum selain dihimpit masalah kecederaan membuatkan dirinya kurang mendapat perhatian peminat sukan negara.

Bagaimanapun, peluang beraksi di Sukan SEA 2023 seolah-olah memberi nafas baharu bagi Khairul Hafiz yang sedang berusaha untuk mengembalikan semula prestasi terbaiknya.

Mana tidaknya, beliau amat menghargai kepercayaan diberikan jurulatih pecut negara, Mohd Poad Md Kassim yang tetap menyenaraikannya untuk berlari di Kemboja selepas kali terakhir mewakili kuartet 4x100m lelaki kebangsaan pada edisi 2019 di Manila, Filipina

Walaupun tidak berjaya membantu kuartet 4x100m lelaki mempertahankan pingat perak di Stadium Nasional Morodok Techo, di sini, pencapaian merangkul gangsa bersama rakan sepasukannya semalam disifatkannya sebagai antara kejayaan bermakna sepanjang bergelar atlet.

“Sudah berapa lama saya tak berlari untuk pasukan Malaysia dan hari ini bantu dapat pingat, semestinya saya tetap bangga walaupun dapat nombor tiga (gangsa), rasa nak menangis pun ada

“Saya akui sebelum ini saya tertekan, namun keluarga, rakan-rakan dan jurulatih Poad tidak putus-putus berikan semangat,” katanya kepada pemberita di sini.

Justeru, pencapaian meraih gangsa 4x100m di sini meniup semangatnya untuk meneruskan program latihan dengan lebih mantap bagi memastikan dirinya terus relevan dalam kem olahraga negara.

Semalam, Khairul Hafiz bersama Muhammad Zulfiqar Ismail, Jonathan Nyepa dan Muhammad Haiqal Hanafi memperoleh pingat gangsa dengan catatan 39.36s.

Indonesia yang menampilkan larian bertenaga muncul juara acara tersebut dengan catatan 39.11s untuk meninggalkan kuartet Thailand di tempat kedua dengan 39.13s.

Sementara itu, pelari pecut wanita negara Zaidatul Husniah Zulkifli, memberi bayangan Sukan SEA 2023 mungkin menjadi penampilan terakhirnya pada temasya sukan tersebut.

Enggan mengulas lanjut, Zaidatul sebaliknya berbangga dapat membantu atlet muda yang menjadi rakan sepasukannya dalam kuartet 4x100m wanita iaitu Azreen Nabila Alias, Zaidatul Husniah Zulkifli, Nur Afrina Batrisya Mohd Rizal dan Nur Aishah Rofina Aling beraksi cemerlang dengan memecahkan rekod kebangsaan selama enam tahun bagi acara tersebut.

“Saya gembira dapat bantu pelari lain, mungkin dengan adanya saya dalam kuartet mereka lebih bersemangat dan berani, sekurang-kurangnya bagi saya pula nak bantu mereka pergi lebih jauh dalam olahraga,” katanya.

Selain merangkul gangsa, Zaidatul dan rakan sepasukannya  mencipta sensasi dengan melakar 44.58 saat (s) sekali gus memadam rekod lama iaitu 45.18s dicatatnya sendiri bersama Siti Fatimah Mohamad, S. Komalam, dan Nurul Faizah Asma Mazlan pada  tahun 2017 dalam Kejohanan Trek dan Padang Asia (ATF) ke-22 di India.

Selasa lepas, Zaidatul menamatkan kemarau enam tahun pingat 200m wanita dengan meraih gangsa selepas kali terakhir memenangi pingat acara berkenaan pada edisi Kuala Lumpur 2017 dengan merangkul perak.

Beliau merekodkan masa 23.60 saat (s) di belakang pelari Singapura, Veronica Shanti Pereira yang berjaya mempertahankan emasnya menerusi catatan 22.69s dan perak pula disambar Thi Nhi Yen Tran dari Vietnam (23.54s). – BERNAMA


Kes pinda laporan audit 1MDB: Rayuan pendakwaan ditetapkan untuk satu lagi tarikh pengurusan kes pada 21 Julai

PUTRAJAYA: Rayuan pihak pendakwaan terhadap pembebasan bekas Perdana Menteri, Datuk Seri Najib Abdul Razak dan bekas ketua pegawai eksekutif 1Malaysia Development Berhad (1MDB), Arul Kanda Kandasamy dalam kes meminda laporan audit 1MDB, ditetapkan untuk satu lagi tarikh pengurusan kes, pada 21 Julai ini.

Timbalan Pendakwa Raya Mohd Fairuz Johari dan peguam Arul Kanda, Jasmine Cheong mengesahkan tarikh berkenaan ketika dihubungi Bernama.

Cheong berkata, rekod rayuan telah disiapkan dan pihak pendakwaan kini boleh menfailkan petisyen rayuan yang mengandungi alasan-alasan mereka.

Satu pengurusan kes berlangsung di hadapan Penolong Kanan Pendaftar Mahkamah Rayuan Nurul Azrina Mohamed Yusof hari ini, yang kemudiannya menetapkan tarikh pengurusan kes berikutnya bagi membolehkan pihak pendakwaan mengemas kini kepada mahkamah mengenai status petisyen rayuan.

Mohd Fairuz yang mewakili pihak pendakwaan dan Cheong, menghadiri pengurusan kes hari ini. Turut hadir peguam Najib Alaistar Brandah Norman.

Pada 3 Mac, Hakim Mahkamah Tinggi Mohamed Zaini Mazlan (kini hakim Mahkamah Rayuan) melepas dan membebaskan Najib dan Arul Kanda selepas mendapati pihak pendakwaan gagal membuktikan kes prima facie terhadap mereka. Kedua-duanya dibebaskan daripada pertuduhan tanpa dipanggil membela diri.

Dalam penghakimannya, Mohamed Zaini berkata, beliau telah memberikan penilaian maksimum pada akhir kes pendakwaan dan tidak menemukan bukti untuk mensabitkan atau membuktikan bahawa Najib secara jelas mengarahkan pindaan yang dibuat untuk membebaskannya daripada sebarang liabiliti sivil atau jenayah.

Dalam kes Arul Kanda, hakim mendapati dia (Arul Kanda) konsisten sepanjang keterangannya dan ia serasi dengan keterangan yang dikemukakan dan keterangan saksi lain.

Najib, 69, yang sedang menjalani hukuman penjara 12 tahun di penjara Kajang kerana menyalahgunakan dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-kira Wang Negara untuk mengelak sebarang tindakan diambil terhadapnya.

Arul Kanda, 46, pula didakwa bersubahat dengan Najib dalam membuat pindaan laporan bagi melindungi bekas perdana menteri itu daripada dikenakan tindakan.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Pihak pendakwaan telah memfailkan notis rayuan di Mahkamah Rayuan pada 9 Mac lepas. – BERNAMA


Bersih ingatkan Anwar jangan lantik ‘geng mahkamah’ sertai Kabinet

CYBERJAYA: Perdana Menteri, Datuk Seri Anwar Ibrahim diingatkan supaya tidak melantik mana-mana individu yang mempunyai kes mahkamah sebagai anggota Kabinet demi menjaga kestabilan politik Kerajaan Perpaduan.

Pengerusi Gabungan Pilihan Raya Bersih dan Adil (Bersih), Thomas Fann berkata, Anwar bakal menghantar mesej jelas kepada dunia bahawa korupsi boleh ditoleransi jika ‘maslahat lebih besar’ dapat dicapai melalui pelantikan mereka yang terpalit dengan kes rasuah.

“Walaupun Perdana Menteri baharu sedang mempertimbangkan Kabinetnya, beliau sedang didesak untuk membentuk pasukan yang bukan sahaja daripada gabungan Pakatan Harapan (PH) malahan juga ahli Parlimen daripada parti-parti lain yang memberikan beliau jumlah yang majoriti untuk membentuk kerajaan.

“Antara calon untuk memegang jawatan Timbalan Perdana Menteri (TPM) adalah Presiden UMNO, Datuk Seri Ahmad Zahid Hamidi yang masih menjalani perbicaraan melibatkan 47 pendakwaan rasuah. Individu lain yang juga sedang dibicarakan adalah Lim Guan Eng (DAP), Syed Saddiq Syed Abdul Rahman (Muda) dan Datuk Seri Bung Moktar Radin (UMNO).

“Pendirian saya adalah mana-mana orang yang sedang menjalani kes jenayah tidak sepatutnya dilantik ke dalam Kabinet sehinggalah dibebaskan sepenuhnya oleh mahkamah tanpa campur tangan eksekutif melalui pengguguran pendakwaan oleh Peguam Negara, yang sebenarnya merupakan lantikan politik,” katanya seperti dilapor Sinar Harian pada Rabu.

Tambah beliau, Malaysia masih mempunyai ramai bakat dalam kalangan ahli-ahli Parlimen dan tidak akan sengsara tanpa sumbangan mereka (kluster mahkamah).

Katanya, Bersih akan terus konsisten menyuarakan kebimbangan dan pandangan terhadap tata kelola dan proses demokrasi.

“Peranan masyarakat sivil dan aktivis dalam negara adalah untuk menjadi suara nurani bagi kebenaran.

“Kami akan terus bersuara terhadap apa yang diterima sebagai adil, inklusif, baik dan rasional supaya kuasa akan terus diperingatkan tentang tanggungjawab mereka terhadap kita,” ujarnya.

Author

Diyana Rahip

View all posts

View all posts


Tak sensitif agama lain, pemilik kedai ‘hardware’ biar anjing tidur atas batu ukiran ayat al-Quran

SIKAP tidak peduli pemilik kedai barangan logam (hardware) terhadap sensitiviti agama lain semestinya akan menimbulkan rasa kecewa dan amarah orang ramai.

Menerusi gambar tular, seekor anjing dilihat tidur di atas kepingan batu yang diukir potongan ayat al-Quran di atas tanah.

Seperti sedia maklum, umat Islam sangat menghormati ayat-ayat suci al-Quran, namun ia sebaliknya dicemari dengan sentuhan anjing, iaitu haiwan yang dianggap najis.

Individu yang dipercayai menangkap dan menyebarkan gambar tersebut berasa kesal apabila tegurannya terhadap pemilik premis itu langsung tidak diendahkan.

Malah, katanya, pemilik itu pula mengingatkan individu tersebut supaya tidak masuk campur terhadap perkara berkenaan.

“Kau main bab agama orang, mestilah orang akan sibuk. Anjing tidur atas ayat al-Quran.

“Duduk di Malaysia kena tahu jaga sensitiviti agama lain. Harap pihak Polis Diraja Malaysia (PDRM) siasat perkara ini,” katanya menerusi hantaran pada gambar tersebut.

Masa sebenar perkara itu belum dapat dipastikan namun difahamkan ia berlaku di Teluk Air Tawar, dekat Butterworth, Pulau Pinang.

Setakat ini, masih belum ada sebarang kenyataan daripada pihak berkuasa berhubung perkara itu.

Author

Fazleen Safina Abd Jamil

View all posts

View all posts


Netizen terkejut harga barang basah di Kedah murah sangat!

CYBERJAYA: Peningkatan harga barang terutamanya yang melibatkan barang mentah seperti bahan masakan pastinya membuatkan rata-rata netizen pening kepala.

Mana tidaknya, kos sara hidup yang melambung tinggi dari semasa ke semasa dengan pendapatan gaji yang tidak seberapa membuatkan rakyat perlu berjimat-cermat dalam berbelanja.

Namun, siapa sangka dalam keadaan ekonomi negara yang serba mahal, masih ada insan yang berjiwa mulia menjual barangan mentah dengan harga mampu milik bagi memudahkan urusan rakyat Malaysia khususnya dalam kalangan B40.

Perkara itu dikongsi menerusi grup Facebook ‘Masak Apa Tak Jadi Hari Ni Official’ dimana terdapat sebuah pasaraya mini yang menawarkan jualan bahan masakan secara set dengan harga yang murah.

Menerusi gambar yang dimuat naik, kelihatan dua jenis bahan masakan yang dijual secara set iaitu bahan memasak kari ikan dan mee goreng.

Menariknya, kedua-dua bahan berkenaan yang dijual secara set dengan harga RM10 dan RM5 masing-masing, turut dilengkapi dengan bahan asas lain seperti cili, serbuk kari, santan dan sebagainya.

Difahamkan lokasi pasaraya mini itu adalah di AimanQawi Minimart yang terletak di Sik, Kedah.

Menjengah di ruangan komen, rata-rata warga maya berpendapat bahawa kebanyakan negeri di bahagian utara seperti Kedah masih mengekalkan jualan bahan mentah dengan harga yang murah.

Malah, ada juga yang membuat perbandingan dengan negeri lain dengan menyatakan harga jualan yang ditawarkan di negeri Kedah sememangnya tidak akan dapat di tempat lain seperti di Johor dan Kuala Lumpur.

Author

Diyana Rahip

View all posts

View all posts


Empat anggota polis ditahan bantu siasatan kes samun, cabul di Tanah Merah

Ketua Polis Kelantan, Datuk Muhamad Zaki Harun berkata, kesemua suspek yang berusia 22 hingga 28 tahun itu ditahan oleh pasukannya pada 29 Disember lepas dan siasatan lanjut masih dijalankan.

“Pada 28 Dis lalu, lebih kurang pukul 11.24 malam, polis Daerah Tanah Merah telah terima satu laporan polis berkaitan kes samun dan cabul melibatkan suspek anggota polis.

Saya mengesahkan perkara tersebut dan pada 29 Dis pihak polis telah menjalankan tangkapan ke atas semua suspek yang akan direman untuk siasatan lanjut. Kes disiasat di bawah seksyen 395/354 Kanun Keseksaan,” katanya dalam satu kenyataan media hari ini.

Muhamad Zaki berkata ujian saringan air kencing kesemua suspek juga didapati negatif dadah. – BERNAMA


Amirudin menghadap Sultan Selangor

MENTERI Besar Selangor, Datuk Seri Amirudin Shari menghadap Sultan Selangor, Sultan Sharafuddin Idris Shah di Istana Bukit Kayangan di Shah Alam, Selangor pada Khamis.

Memetik laporan Sinar Harian, Amirudin menaiki kereta rasmi Menteri Besar jenis Toyota Camry, dengan diiringi pasukan pengiring Polis Diraja Malaysia tiba di istana berkenaan kira-kira jam 2.30 petang.

Bagaimanapun, tujuan pertemuan itu masih lagi menjadi tanda tanya namun dipercayai bagi menyembah maklum nama calon Menteri Besar Selangor.

Sebelum ini, pelbagai spekulasi mengenai pelantikan Menteri Besar menjadi tajuk utama media, termasuk Menteri Besar Selangor ke-17 yang baharu dijangka mengangkat sumpah pada Jumaat ini.

Media sebelum ini turut melaporkan, Kerajaan Perpaduan akan mengekalkan Amirudin sebagai Menteri Besar Selangor, sekiranya gabungan Pakatan Harapan (PH) dan Barisan Nasional (BN) menang di negeri itu dalam pilihan raya negeri (PRN).

Perkara itu diumumkan Perdana Menteri, Datuk Seri Anwar Ibrahim pada 18 Julai lalu, ketika berucap merasmikan Program Sentuhan Agro Madani Peringkat Negeri Selangor di Kuala Selangor.

Anwar dilaporkan berkata, keputusan itu bagi memastikan Amirudin dapat meneruskan kecemerlangan dalam mentadbir kerajaan Selangor.

Bagaimanapun, terdapat khabar angin bahawa, Amirudin akan diangkat sebagai menteri di peringkat Persekutuan dan tempatnya diganti calon muka baharu juga dari PKR.

Antara nama yang disebut-sebut adalah Dr Fahmi Ngah, calon PKR yang memenangi kerusi Dewan Undangan Negeri (DUN) Seri Setia.

Pada PRN Selangor Sabtu minggu lalu, gabungan PH dan BN berjaya membentuk kerajaan negeri Selangor selepas menang 34 daripada 56 kerusi DUN.

Jumlah 34 kerusi itu diperoleh menerusi DAP sebanyak 15 kerusi, PKR pula 12 kerusi manakala Parti Amanah Negara (Amanah) memperoleh lima kerusi sementara BN hanya dua kerusi.

Sementara itu, Perikatan Nasional (PN) pula memenangi 22 kerusi menerusi Bersatu sebanyak 12 kerusi, manakala PAS mendapat 10 kerusi.

Author

Fazleen Safina Abd Jamil

View all posts

View all posts